Djalogu Ewropew dwar il-Ħiliet u l-Migrazzjoni: L-impjegaturi u l-Kummissjoni flimkien għall-integrazzjoni tal-migranti

Illum, il-Kummissarju għall-Migrazzjoni, l-Affarijiet Interni u ċ-Ċittadinanza, Dimitris Avramopoulos, u l-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, Marianne Thyssen qed jospitaw it-tieni laqgħa tad-.Djalogu Ewropew dwar il-Ħiliet u l-Migrazzjoni, fis-Summit Ewropew dwar in-Negozju.

Il-Kummissarji nedew uffiċjalment l-inizjattiva "L-impjegaturi flimkien għall-integrazzjoni" fil-preżenza ta' CEOs u ta' rappreżentanti għolja oħra ta' diversi kumpaniji impenjati biex titrawwem l-integrazzjoni tal-migranti bħall-IKEA, Deutsche Telekom, NCC, Accenture, B-post, Scandic hotels, ADECCO u Microsoft kif ukoll rappreżentanti tal-imsieħba soċjali u ekonomiċi.

L-għan tal-inizjattiva huwa li tippromwovi l-isforzi tal-impjegaturi fl-UE biex jappoġġaw l-integrazzjoni tar-refuġjati u ta' migranti oħra fis-suq tax-xogħol u lil hinn.

Il-Kummissarju għall-Migrazzjoni, l-Affarijiet Interni u ċ-Ċittadinanza, Dimitris Avramopoulos, qal: "Li noħolqu integrazzjoni li tiffunzjona mhuwiex biss imperattiv soċjali iżda imperattiv ekonomiku.

Integrazzjoni b'suċċess tal-migranti kollha fl-UE tippermetti li nibdlu l-migrazzjoni f'opportunità, kemm għalihom kif ukoll għas-soċjetà Ewropea u għall-ekonomija tagħna.

Ir-rwol u l-involviment tal-impjegaturi huwa essenzjali għal dan.

Jien nilqa' l-ħafna sforzi eżistenti madwar l-Ewropa kollha u nistieden aktar impjegaturi biex ikunu ta' eżempju u jingħaqdu mal-inizjattiva "Impjegaturi flimkien għall-integrazzjoni”, li tnediet illum.”

Il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal- Ħaddiema, Marianna Thyssen, qalet: "Il-forum tal-lum huwa sinjal ta' impenn biex ngħaqdu l-forzi tagħna flimkien ma dawk tal-impjegaturi.

Il-kompitu ewlieni tagħna bħalissa huwa li nindirizzaw l-isfidi u li naħtfu l-opportunitajiet biex nintegraw ir-refuġjati u l-persuni li qed ifittxu l-ażil fis-suq tax-xogħol.

Dan jista' u għandu jkun ta' vantaġġ għal kulħadd.”

Is-CEO ta' NCC, Peter Wågström, qal: “Illum NCC qed imexxi għadd ta' proġetti promettenti li jippromwovu l-integrazzjoni u d-diversità.

Aħna nagħmlu dan l-ewwel u qabel kollox għax neħtieġu aktar nies bil-ħiliet xierqa u nemmnu li d-diversità tista' toħloq riżultati aħjar fin-negozju.

Fl-istess ħin, irridu li jkollna rwol fil-bini ta' soċjetà aktar inklużiva.”

Is-CEO ta' Bpost, Koen Van Gerven, qal: “Bpost hija impjegatur imdaqqas fil-Belġju li tixtieq tagħti lil kulħadd l-opportunità li jaħdem magħha inklużi r-refuġjati, dawk qiegħda għal żmien twil u persuni b'livell baxx ta' ħiliet.

Għalhekk aħna żviluppajna approċċ prammatiku u politika dwar l-impjiegi soċjalment responsabbli, flimkien ma' diversi msieħba, biex tinkiseb din l-ambizzjoni ta' integrazzjoni soċjali.”

L-Uffiċjal Kap Operattiv u Kap Eżekuttiv ta' Europe Accenture, Jo Deblaere, qal: “L-impjieg huwa assolutament kruċjali biex tingħata s-setgħa lir-refuġjati, iżda anki dawk b'esperjenza ta' xogħol professjonali u edukazzjoni avvanzata bosta drabi jbatu biex jiksbu l-awtonomija.

F'Accenture, l-għan tagħna hu li ngħinu biex ir-refuġjati jerġgħu jidħlu fil-forza tax-xogħol f'impjiegi li jaqblu mal-ħiliet tagħhom, u aħna kburin li nappoġġaw l-inizjattiva tal-Kummissjoni biex tgħinhom jerġgħu jiksbu l-għajxien u l-indipendenza tagħhom.”

Il-Viċi President ta' Livell Għoli tal-Grupp tar-Responsabbiltà Korporattiv tal-Kumpanija Deutsche Telekom AG, Klesper, qalet: “L-aktar ħtieġa indispensabbli għal integrazzjoni ta' suċċess fis-soċjetà hija l-integrazzjoni fis-suq tax-xogħol.

Element ewlieni biex din il-ħtieġa tintlaħaq huwa approċċ li jinvolvi diversi partijiet interessati madwar l-Ewropa kollha.

Jekk naġixxu lkoll flimkien – il-politika, il-persuni li jfasslu l-politika, is-soċjetà ċivili u n-negozju – sfida kbira tinbidel f' opportunità kbira.”

Sfond

Id-Djalogu Ewropew dwar il-Ħiliet u l-Migrazzjoni tnieda fl-2016 biex irawwem l-iskambji bejn il-Kummissjoni u l-imsieħba ekonomiċi u soċjali, b'mod partikolari l-impjegaturi, dwar kwistjonijiet relatati mal-migrazzjoni tax-xogħol.

Fit-tieni edizzjoni tiegħu tat-23 ta' Mejju 2017, id-Djalogu jiffoka fuq l-integrazzjoni fis-suq tax-xogħol tar-refuġjati u persuni oħra migranti li jirrisjedu b'mod legali.

Ir-riċerka turi li ċ-ċittadini ta' pajjiżi terzi għadhom qegħdin jiffaċċjaw ostakli biex ikollhom aċċess għas-suq tax-xogħol.

Fl-2016, ir-rata tal-impjiegi taċ-ċittadini ta' pajjiżi terzi kienet ta' 15.2 punti perċentwali inqas minn dik taċ-ċittadini tal-UE, bin-nisa jkollhom rati ta' impjiegi partikolarment baxxi.

Il-migranti minn pajjiżi terzi ta' spiss ma jsibux impjieg adattat għall-kapaċitajiet tagħhom, anki meta jkollhom diploma universitarja[1].

Jekk nonqsu milli nilliberaw il-potenzjali taċ-ċittadini ta' pajjiżi terzi fl-UE dan ikun ifisser ħela enormi ta' riżorsi, kemm għall-individwi kkonċernati nfushom kif ukoll b'mod aktar ġenerali għall-ekonomija u s-soċjetà tagħna.

Il-migranti — jekk ikunu integrati tajjeb — jistgħu jgħinu biex tittejjeb il-prestazzjoni globali tas-suq tax-xogħol, kif ukoll is-sostenibbiltà fiskali fit-tul.[2]

Hija għal din ir-raġuni li fis-7 ta' Ġunju 2016 il-Kummissjoni adottat Pjan ta' Azzjoni dwar l-integrazzjoni ta' ċittadini ta' pajjiżi terzi biex jappoġġa l-isforzi tal-integrazzjoni tal-Istati Membri.

L-integrazzjoni tista' tkun effettiva biss jekk l-atturi rilevanti kollha jwettqu r-rwol tagħhom: l-Istituzzjonijiet tal-UE, l-awtoritajiet nazzjonali u lokali, l-organizzazzjonijiet tas-soċjetà ċivili.

Rigward l-integrazzjoni fis-suq tax-xogħol, ir-rwol tal-imsieħba soċjali u ekonomiċi, u b'mod partikolari tal-impjegaturi, huwa kruċjali.

Ittieħdu bosta inizjattivi fil-livell nazzjonali mill-impjegaturi, it-trejdjunjins u l-Kmamar tal-Kummerċ.

Il-Kummissjoni, permezz tat-tieni edizzjoni tad-Djalogu Ewropew dwar il-Ħiliet u l-Migrazzjoni, trid tippermetti lill-impjegaturi individwali u lil imsieħba ekonomiċi u soċjali oħra biex jaqsmu l-inizjattivi eżistenti u futuri tagħhom f'dan il-qasam.

Permezz tal-inizjattiva "Impjegaturi flimkien għall-integrazzjoni", il-Kummissjoni trid tagħti viżibbiltà għall-impenn ta' impjegaturi individwali biex jappoġġaw l-integrazzjoni u tinkoraġġixxi lill-oħrajn biex jissieħbu.

Mil-lum, l-impjegaturi interessati jistgħu jissieħbu fl-inizjattiva fuq il-websajt tad-Direttorat Ġenerali għall-Migrazzjoni u l-Affarijiet Interni tal-Kummissjoni Ewropea.

Barra minn hekk, b'segwitu għal L-Aġenda l-Ġdida għall-Ħiliet għall-Ewropa, il-Kummissjoni qed taħdem ukoll lejn aktar trasparenza ta' kwalifiki ta' ċittadini ta' pajjiżi terzi, it-titjib tal-ħiliet ta' persuni bi kwalifiki baxxi fl-Ewropa u rikonoxximent aktar faċli tal-kwalifiki.

Għodda li tappoġġa r-rikonoxximent tal-ħiliet ta' migranti minn pajjiżi terzi se titnieda dalwaqt.

Il-Fond Soċjali Ewropew (FSE) huwa l-istrument ewlieni ta' finanzjament li jappoġġa l-inklużjoni fis-suq tax-xogħol, inkluża l-integrazzjoni tal-migranti.

Il-Fond għall-Ażil, il-Migrazzjoni u l-Integrazzjoni (Asylum Migration and Integration Fund, AMIF) jista' wkoll jipprovdi finanzjament għal miżuri preparatorji għall-aċċess għas-suq tax-xogħol.

Se titnieda sejħa għal proposti taħt il-Fond għall-Ażil, il-Migrazzjoni u l-Integrazzjoni fit-tieni parti tal-2017 biex tappoġġa l-inizjattivi tal-impjegaturi u tal-imsieħba soċjali fil-promozzjoni tal-integrazzjoni tar-refuġjati u ta' migranti oħra fis-suq tax-xogħol.

Għal Aktar Informazzjoni

Il-Websajttad-Djalogu Ewropew dwar il-Ħiliet u l-Migrazzjoni

Irreġistra għall-Inizjattiva “Impjegaturi flimkien għall-Integrazzjoni”

Pjan ta' Azzjoni tal-Kummissjoni dwar l-integrazzjoni ta' ċittadini ta' pajjiżi terzi

Il-Websajt Ewropew dwar l-Integrazzjoni

Repożitorju ta' prattiki promettenti li jirrigwardaw l-integrazzjoni fis-suq tax-xogħol u l-inklużjoni soċjali ta' persuni li jfittxu ażil u tar-refuġjati fl-Istati Membri kollha tal-UE:

[1]Stħarriġ tal-Eurostat dwar il-Forza tax-Xogħol tal-UE

[2] An Economic Take on the Refugee Crisis, dokument istituzzjonali tad-DĠ ECFIN, Lulju 2016 https://ec.europa.eu/info/sites/info/files/file_import/ip033_en_2.pdf


Illum aktar minn qatt qabel, jeżistu siti tal-għawm Ewropej bi standard ta' kwalità tal-ilma eċċellenti

Skont ir-rapport annwali dwar il-kwalità tal-ilma tal-għawm li ġie ppubblikat illum, aktar minn 85 fil-mija tas-siti tal-għawm li ġew issorveljati fl-Ewropa fl-2016 laħqu l-iktar standards stretti, bi kwalità tal-ilma “eċċellenti” - dan ifisser li kienu kważi kompletament ħielsa minn sustanzi niġġiesa li jagħmlu l-ħsara lis-saħħa tal-bniedem u lill-ambjent.

Aktar minn 96 fil-mija tas-siti tal-għawm laħqu r-rekwiżiti minimi tal-kwalità stipulati fir-regoli tal-Unjoni Ewropea.

Ir-rapport tal-Aġenzija Ewropea għall-Ambjent (l-EEA) u tal-Kummissjoni Ewropea jikkonferma li fil-bajjiet u fil-postijiet tal-għawm fl-Ewropa hemm xejra pożittiva, li ilha tul dawn l-aħħar 40 sena, ta' ilma li kull ma jmur qiegħed jindaf.

Għall-evalwazzjoni nġabru l-analiżijiet ta' kampjuni ta' ilma li ttieħdu minn aktar minn 21 000 sit tal-għawm kostali u interni, u dan jagħti indikazzjoni tajba għal dan is-sajf, ta' fejn qegħdin l-aqwa siti bl-ogħla kwalità ta' ilma.

Jittieħdu kampjuni mill-ilma fis-siti tal-għawm u b'hekk l-ilma jiġi ssorveljat għal xi tniġġis fekali ġej minn xi dranaġġ jew minn xi bhejjem.

Bħalma rriżulta f'dawn l-aħħar snin, il-maġġoranza l-kbira tal-postijiet tal-għawm fl-Ewropa għandhom kwalità tajba ta' ilma.

Fl-2016, 96.3% tas-siti laħqu r-rekwiżiti minimi ta' kwalità “suffiċjenti” stipulati fid-Direttiva dwar l-Ilma tal-Għawm tal-UE.

Dan huwa kemmxejn ogħla mis-96.1% tal-2015.

Aktar minn 85% (jiġifieri 85.5) tas-siti tal-għawm laħqu l-istandards l-aktar stretti tad-Direttiva biex l-ilma jiġi kklassifikat li jkun ta' kwalità “eċċellenti”, li hija żieda fuq ir-riżultat ta' 84.4% tal-2015.

Karmenu Vella, il-Kummissarju għall-Ambjent, l-Affarijiet Marittimi u s-Sajd, qal: “Il-kwalità eċċellenti tal-ilma fis-siti tal-għawm Ewropej ma ġietx b'kumbinazzjoni.

Hija r-riżultat tax-xogħol bieżel ta' professjonisti dedikati.

Dan juri kemm hu importanti li nrawmu l-politika tal-UE li tippromwovi l-impjiegi ekoloġiċi.

Din is-sena, il-Ġimgħa Ekoloġika Ewropea, bejn id-29 ta' Mejju u t-2 ta' Ġunju, se tiċċelebra dan l-investiment.

Il-professjonisti tekniċi tal-ilma, dawk li jilqgħu għall-għargħar, ix-xjenzjati tal-kimika ambjentali, il-maniġers tal-ilma użat, kollha kemm huma għandhom rwol essenzjali fiż-żamma ta' standard għoli tal-ilma tal-għawm.”

Id-Direttur Eżekuttiv tal-EEA Hans Bruyninckx qal: “Huwa ta' inkoraġġiment kbir li naraw li qegħdin dejjem jiżdiedu s-siti tal-għawm fl-Ewropa li jilħqu l-ogħla standards ta' kwalità.

Dan huwa ta' għajnuna għall-Ewropej biex ikollhom l-informazzjoni biex jagħmlu l-għażliet tagħhom u jippjanaw liema siti tal-għawm se jżuru das-sajf.

Juri wkoll l-effikaċja tal-politiki ambjentali tagħna, u l-vantaġġi prattiċi għall-ħarsien tas-saħħa tal-bniedem u għall-ħajja tagħna ta' kuljum, meta jkun hemm ġbir u analiżi eċċellenti tad-dejta.”

Ir-rapport jittratta siti tal-għawm fl-UE, fl-Albanija u fl-Iżvizzera.

L-ilma fis-siti tal-għawm Ewropej huwa ħafna aktar nadif milli kien erbgħin sena ilu, meta kien hemm kwantitajiet kbar ta' ilma tad-dranaġġ muniċipali u industrijali mhux ittrattat jew ittrattat biss parzjalment li kienu jintremew fil-korpi tal-ilma naturali.

Flimkien mar-rapport, l-EEA ippublikat mappa interattiva aġġornata li turi l-progress ta' kull sit tal-għawm.

Fis-siti dwar l-ilma tal-għawm tal-EEA u tal-Kummissjoni Ewropea jinsabu r-rapporti aġġornati dwar kull pajjiż u informazzjoni dwar id-Direttiva.

Sejbiet ewlenin oħra:

Kuntest

It-tniġġis fekali tal-ilma għadu riskju għas-saħħa tal-bniedem, speċjalment meta jkun fis-siti tal-għawm.

L-għawm f'bajjiet jew f'lagi mniġġsa jista' jikkawża l-mard.

L-akbar sorsi tat-tniġġis huma d-dranaġġ u l-ilma li jiskula mill-irziezet u mill-art tal-biedja.

Dan it-tniġġis jiżdied bix-xita qawwija u bl-għargħar minħabba t-tifwir tad-dranaġġ u l-ilma tad-dranaġġ imniġġes li jgħaddi għal ġox-xmajjar u l-baħar.

L-Istati Membri tal-UE kollha u l-Albanija u l-Iżvizzera jissorveljaw is-siti tal-għawm tagħhom skont id-dispożizzjonijiet tad-Direttiva dwar l-Ilma tal-Għawm riveduta.

Il-leġiżlazzjoni tispeċifika kif għandha tiġi kklassifikata l-kwalità tal-ilma bħala “eċċellenti”, “tajba”, “suffiċjenti” jew “inferjuri” skont il-livelli tal-batterji fekali li jinsabu fih.

Fejn l-ilma jiġi kklassifikat ta' kwalità “inferjuri” l-Istati Membri għandhom iwettqu għadd ta' miżuri bħall-projbizzjoni tal-għawm jew itellgħu l-avviżi bil-parir li n-nies m'għandhomx jgħumu f'dak il-post, jipprovdu l-informazzjoni lill-pubbliku, u għandhom ukoll iwettqu l-miżuri korrettivi addattati.

Għal aktar tagħrif dwar il-Ġimgħa Ekoloġika Ewropea 2017 mur fuq: www.eugreenweek.eu


Mil-lum l-“Ordni Ewropea ta' Investigazzjoni” se jgħin lill-awtoritajiet biex jiġġieldu kontra l-kriminalità u t-terroriżmu

Illum, l-“Ordni Ewropea ta' Investigazzjoni” jidħol fis-seħħ.

Huwa jissimplifika x-xogħol tal-awtoritajiet ġudizzjarji meta dawn jitolbu evidenza li jinsab f'pajjiż ieħor tal-UE

Pereżempju, jekk l-awtoritajiet ġudizzjarji Franċiżi jkunu qed jintraċċaw terroristi moħbija fil-Belġju, huma jistgħu jitolbu mill-kontrapartijiet Belġjani tagħhom biex jinterrogaw lix-xhieda jew jagħmlu tfittxijiet fid-djar hemmhekk f'isimhom.

Din l-għodda l-ġdida se tissimplifika u tħaffef investigazzjonijiet kriminali transfruntiera.

Il-Kummissarju għall-Ġustizzja, il-Konsumaturi u l-Ugwaljanza bejn is-Sessi, Věra Jourová qalet: “Il-kriminali u t-terroristi ma għandhomx fruntieri.

L-Ordni ta' Investigazzjoni Ewropea se jgħin lill-awtoritajiet ġudizzjarji biex jikkooperaw biex jiġġieldu b'mod effettiv il-kriminalità organizzata, it-terroriżmu, it-traffikar tad-drogi u l-korruzzjoni.

Huwa se jagħti lill-awtoritajiet ġudizzjarji aċċess għall-evidenza malajr kull fejn tkun fl-UE.

Nistieden lill-Istati Membri kollha biex jimplimentaw kemm jista' jkun malajr biex titjieb il-ġlieda komuni tagħna kontra l-kriminalità u t-terroriżmu.

F'Ġunju se niddiskutu wkoll soluzzjonijiet mal-Istati Membri biex ikun iffaċilitat il-ġbir u l-iskambju ta' evidenza elettronika.

Wasal iż-żmien biex ikunu modernizzati l-għodod disponibbli għall-awtoritajiet ġudizzjarji biex dawn ikunu jistgħu jagħmlu l-investigazzjonijiet. "

L-Ordni ta' Investigazzjoni Ewropea huwa bbażata fuq ir-rikonoxximent reċiproku, li jfisser li kull pajjiż tal-UE huwa obbligat li jirrikonoxxi u jwettaq it-talba tal-pajjiż l-ieħor, bl-istess mod kif kieku kien jipproċedi f'deċiżjoni li saret mill-awtoritajiet tiegħu stess.

L-Ordni ta' Investigazzjoni Ewropea se jwassal għal dawn il-vantaġġi li ġejjin:

B'mod partikolari, l-Ordni ta' Investigazzjoni Ewropea jippermetti:

L-għodda tradizzjoni tal-investigazzjoni mhux dejjem ikunu adatti għad-dinja diġitali li qed ngħixu fiha.

L-awtoritajiet ġudizzjarji jeħtieġu mezzi biex jaċċessaw evidenza fil-cloud u li tkun illokalizzata x'imkien ieħor fid-dinja.

Il-Kummissjoni bħalissa qed taħdem fuq soluzzjonijiet biex tattrezza lill-awtoritajiet ġudizzjarji b'għodod moderni ta' investigazzjoni biex ikun simplifikat l-aċċess tagħhom għall-evidenza elettronika.

Il-passi li jmiss

L-Istati Membri kellhom ż-żmien biex jimplimentaw l-Ordni ta' Investigazzjoni Ewropea fil-leġiżlazzjoni nazzjonali sa llum, it-22 ta' Mejju 2017.

Il-Kummissjoni Ewropea issa se tanalizza l-istat tal-implimentazzjoni u tipproċedi kontra dawk l-Istati Membri li ma ħadux il-miżuri neċessarji sa issa.

Fil-Kunsill tal-Ġustizzja fit-8 ta' Ġunju, il-Kummissjoni se tippreżenta soluzzjonijiet biex jitjieb l-aċċess transfruntiera għall-evidenza elettronika.

Sfond

Id-Direttiva hija bbażata fuq il-prinċipju ta' rikonoxximent reċiproku ta' deċiżjonijiet ġudizzjarji f'dak li għandu x'jaqsam mal-kisba ta' provi għall-użu fi proċedimenti kriminali.

Din id-direttiva tapplika għall-pajjiżi kollha tal-UE ħlief għad-Danimarka u l-Irlanda, li mhumiex qegħdin jipparteċipaw.

Ir-Renju Unit iddeċieda li jipparteċipa fid-Direttiva proposta.

Hija tieħu post l-iskemi tal-assistenza legali reċiproka eżistenti tal-UE għall-ġbir tal-provi, b'mod partikolari l-Konvenzjoni tal-UE tal-2000 dwar Assistenza Legali Reċiproka u d-Deċiżjoni Qafas 2003/577/JHA dwar l-iffriżar ta' evidenza.

Fl-21 ta' Mejju 2010, seba' Stati Membri tal-UE (l-Awstrija, il-Belġju, il-Bulgarija, l-Estonja, is-Slovenja, Spanja u l-Isvezja) ppreżentaw inizjattiva għal Ordni ta' Investigazzjoni Ewropea.

Id-Direttiva ġiet adottata fl-2014 b'mod konġunt mill-Kunsill u l-Parlament Ewropew.

Għal aktar tagħrif

Id-Direttiva 2014/41/UE dwar l-Ordni ta' Investigazzjoni Ewropea f'materji kriminali

Ġustizzja penali — rikonoxximent ta' provi

Unjoni tas-Sigurtà: Sentejn wara


Il-Kummissjoni Ewropea tirċievi l-mandat biex tibda n-negozjati mar-Renju Unit

Illum, il-Kummissjoni Ewropea tilqa' d-deċiżjoni tal-Kunsill li tawtorizza l-ftuħ tan-negozjati tal-Artikolu 50 mar-Renju Unit u tinnomina lill-Kummissjoni bħala n-negozjatur tal-Unjoni.

Il-Kummissjoni tilqa' wkoll l-adozzjoni tal-ewwel sett ta' direttivi ta' negozjati.

Flimkien mal-linji gwida tal-Kunsill Ewropew li kien hemm qbil dwarhom mill-mexxejja tal-UE27 fid-29 ta' April 2017, dawn id-direttivi ta' negozjati jiddeskrivu l-prijoritajiet għall-ewwel fażi tan-negozjati.

Iż-żewġ testi jipprovdu lill-Kummissjoni Ewropea, bħala n-negozjatur tal-Unjoni, il-mandat politiku u legali meħtieġ biex tinnegozja mar-Renju Unit f'isem fl-UE27.

F'Diċembru, il-Kunsill Ewropew laqa' l-ħatra ta' Michel Barnier, mill-Kummissjoni, bħala l-Kap Negozjatur.

L-ewwel fażi tan-negozjati se tittratta tliet oqsma ewlenin: jiġu salvagwardjati l-istatus u d-drittijiet taċ-ċittadini, kemm iċ-ċittadini tal-UE27 fir-Renju Unit kif ukoll iċ-ċittadini tar-Renju Unit fl-UE27 u l-familji tagħhom; jintlaħaq ftehim dwar il-prinċipji tas-saldu finanzjarju tal-obbligi tar-Renju Unit bħala Membru tal-UE; jiġu indirizzati l-fruntieri esterni l-ġodda tal-UE, inkluża l-protezzjoni tal-Ftehim tal-Ġimgħa l-Kbira, u jinstabu soluzzjonijiet immaġinattivi sabiex tiġi evitata fruntiera fiżika tal-gżira tal-Irlanda.

Kwistjonijiet oħrajn jinkludu arranġamenti fir-rigward tas-soluzzjoni tat-tilwim u l-governanza tal-ftehim tal-irtirar.

Barra minn hekk, illum il-Kummissjoni ppubblikat l-politika ta' trasparenza tagħha għan-negozjati, li l-għan tagħha huwa li tiġi żgurata trasparenza sħiħa matul il-proċess kollu tan-negozjati.

Id-dokumenti ta' negozjati tal-Kummissjoni li huma kondiviżi mal-Istati Membri tal-UE, il-Kunsill Ewropew, il-Parlament Ewropew, il-Kunsill, il-parlamenti nazzjonali, u r-Renju Unit se jiġu rilaxxati lill-pubbliku u se jiġu ppubblikati hawnhekk.

Dawn id-dokumenti jinkludu, iżda mhumiex limitati għal:

Il-Kap Negozjatur tal-Kummissjoni għan-negozjati tal-Artikolu 50 mar-Renju Unit, Michel Barnier, qal: “Ninsabu lesti biex niltaqgħu madwar il-mejda tan-negozjati mar-Renju Unit.

L-objettiv tagħna huwa li jintlaħaq ftehim malajr dwar il-kwistjonijiet iippreżentati mill-Kunsill illum.”

Il-passi li jmiss

In-negozjati formali se jibdew hekk kif ir-Renju Unit ikun lest.

Bi tħejjija għall-ewwel laqgħa bejn in-negozjaturi tal-UE u tar-Renju Unit, il-Kummissjoni se taqsam abbozz tad-dokumenti ta' negozjati mal-Istati Membri tal-UE27.

Dawn id-dokumenti se jkopru l-oqsma li ġejjin: id-drittijiet taċ-ċittadini, l-Euratom, il-kwistjonijiet marbutin ma' merkanzija mqiegħda fis-suq qabel il-ħruġ tar-Renju Unit, il-proċeduri ġudizzjarji u amministrattivi li jinsabu għaddejjin, il-governanza tal-ftehim tal-Artikolu 50, u s-saldu finanzjarju.

Id-dokumenti kollha se jiġu ppubblikati u se jkunu fuq is-sit web tal-TF50.

Sfond:

Fid-29 ta' Marzu 2017, ir-Renju Unit innotifika lill-Kunsill Ewropew bl-intenzjoni tiegħu li jirtira mill-Unjoni Ewropea.

Il-Kunsill Ewropew adotta l-linji gwida politiċi tiegħu fid-29 ta' April 2017.

Fit-3 ta' Mejju 2017, il-Kummissjoni Ewropea adottat u ppubblikat ir-rakkomandazzjoni tagħha biex jinfetħu n-negozjati tal-Artikolu 50 mar-Renju Unit.

Din kienet tinkludi abbozz tad-direttivi ta' negozjati u kienet ibbażata fuq il-linji gwida tal-Kunsill Ewropew tad-29 ta' April 2017.

Fit-22 ta' Mejju 2017, il-Kunsill adotta r-rakkomandazzjoni tal-Kummissjoni.

In-negozjati se jitmexxew f'kull ħin fid-dawl tal-linji gwida tal-Kunsill Ewropew u f'konformità mad-direttivi ta' negozjar tal-Kunsill u b'kunsiderazzjoni xierqa għar-riżoluzzjoni tal-Parlament Ewropew tal-5 ta' April 2017.

Għal Aktar Informazzjoni

It-test tad-direttivi ta' negozjati

Informazzjoni dwar il-politika ta' trasparenza tal-Kummissjoni

Il-linji gwida tal-Kunsill Ewropew

Mistoqsijiet u tweġibiet dwar id-direttivi tan-negozjati

Mistoqsijiet u tweġibiet dwar l-Artikolu 50 tat-Trattat dwar l-Unjoni Ewropea

Paġna Web dwar it-Task Force dwar in-negozjati tal-Artikolu 50 mar-Renju Unit (TF50)


Tbassir Ekonomiku tar-Rebbiegħa 2020: reċessjoni profonda u mhux omoġenja, irkupru inċert

Il-pandemija tal-coronavirus tirrappreżenta xokk qawwi għall-ekonomiji globali u tal-UE, b'konsegwenzi soċjoekonomiċi serji ħafna.

Minkejja r-rispons politiku rapidu u komprensiv fuq livell tal-UE kif ukoll nazzjonali, l-ekonomija tal-UE se tesperjenza reċessjoni ta' dimensjoni storika din is-sena.

Skont it-Tbassir Ekonomiku tar-Rebbiegħa 2020, l-ekonomija taż-żona tal-euro se tiċkien b'rekord ta' 7¾% fl-2020 u se tikber b'6¼% fl-2021.

Skont it-tbassir, l-ekonomija tal-UE se tiċkien b'7½% fl-2020 u se tikber b'6 % fl-2021.

Il-projezzjonijiet tat-tkabbir għall-UE u għaż-żona tal-euro ġew riveduti 'l isfel b'madwar 9 punti perċentwali meta mqabbla mat-Tbassir Ekonomiku tal-Ħarifa 2019.

Ix-xokk għall-ekonomija tal-UE huwa simetriku, fis-sens li l-pandemija laqtet lill-Istati Membri kollha, imma kemm it-tnaqqis fl-output fl-2020 (minn -4¼% fil-Polonja sa -9¾% fil-Greċja) u l-qawwa tal-effett rebound fl-2021 huma mistennija jkunu differenti b'mod sinifikanti.

L-irkupru ekonomiku ta' kull Stat Membru se jiddependi mhux biss fuq l-evoluzzjoni tal-pandemija f'dak il-pajjiż, imma anke fuq l-istruttura tal-ekonomija tiegħu u l-kapaċità li jirrispondi b'politiki ta' stabbilizzazzjoni.

Minħabba l-interdipendenza tal-ekonomiji tal-UE, id-dinamiċi tal-irkupru f'kull Stat Membru se jaffettwaw ukoll il-qawwa tal-irkupru fl-Istati Membri l-oħra.

Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “F'dan l-istadju nistgħu biss nidentifikaw b'mod approssimattiv l-iskala u l-gravità tax-xokk tal-coronavirus għall-ekonomiji tagħna.

Filwaqt li r-riperkussjonijiet immedjati se jkunu ħafna iktar serji għall-ekonomija globali milli l-kriżi finanzjarja, il-gravità tal-impatt se tiddependi fuq l-evoluzzjoni tal-pandemija, l-abbiltà tagħna li nerġgħu nagħtu bidu għall-attività ekonomika b'mod sikur u li wara jkollna effett rebound.

Dan huwa xokk simetriku: il-pajjiżi kollha tal-UE huma milquta u kollha mistennija jkollhom reċessjoni din is-sena.

L-UE u l-Istati Membri diġà qablu dwar miżuri straordinarji għall-mitigazzjoni tal-impatt.

L-irkupru kollettiv tagħna se jiddependi fuq risponsi kostanti li huma b'saħħithom u kkoordinati fuq livell tal-UE u dak nazzjonali.

Flimkien iktar b'saħħitna.”

Paolo Gentiloni, il-Kummissarju Ewropew għall-Ekonomija, qal: “L-Ewropa qed tesperjenza xokk ekonomiku mingħajr preċedent mid-Depressjoni l-Kbira 'l hawn.

Kemm il-gravità tar-reċessjoni kif ukoll il-qawwa tal-irkupru mhux se jkunu l-istess, u se jiddependu minn kemm il-lockdowns jistgħu jitneħħew malajr, mill-importanza ta' servizzi bħat-turiżmu f'kull ekonomija u mir-riżorsi finanzjarji ta' kull pajjiż.

Tali diverġenza tirrappreżenta theddida għas-suq uniku u għaż-żona tal-euro — imma tista' tiġi mitigata permezz ta' azzjoni deċiżiva u konġunta fuq livell Ewropew.

Din l-isfida rridu niffaċċjawha flimkien.”

Daqqa kbira għat-tkabbir segwita b'irkupru inkomplet

Il-pandemija tal-coronavirus laqtet b'mod serju l-infiq tal-konsumaturi, l-output industrijali, l-investiment, il-kummerċ, il-flussi tal-kapital u l-katini tal-provvista.

It-tnaqqis progressiv mistenni tal-miżuri ta' konteniment għandu jkun il-bażi għall-irkupru.

Madankollu, l-ekonomija tal-UE mhijiex mistennija li tkun kompletament irkuprat it-telf ta' din is-sena sal-aħħar tal-2021.

L-investiment se jibqa' mrażżan u s-suq tax-xogħol mhux se jkun irkupra kompletament.

L-effikaċja kostanti tal-miżuri politiċi nazzjonali u tal-UE f'rispons għall-kriżi se tkun kruċjali biex tiġi limitata l-ħsara ekonomika u jiġi faċilitat irkupru rapidu u solidu biex l-ekonomiji jerġgħu jkunu fit-triq tat-tkabbir sostenibbli u inklussiv.

Il-qgħad mistenni jiżdied, għalkemm il-miżuri politiċi għandhom jillimitaw iż-żieda

Filwaqt li l-iskemi ta' xogħol b'ħinijiet iqsar, is-sussidji tal-pagi u l-għajnuna għan-negozji għandhom jillimitaw it-telf ta' impjiegi, il-pandemija tal-coronavirus se jkollha impatt qawwi fuq is-suq tax-xogħol.

Ir-rata tal-qgħad fiż-żona tal-euro hija mbassra li tiżdied minn 7.5 % fl-2019 għal 9½ % fl-2020 qabel terġa' tinżel għal 8½ % fl-2021.

Fl-UE r-rata tal-qgħad hija mbassra li tiżdied minn 6.7 % fl-2019 għal 9 % fl-2020 u mbagħad tinżel għal madwar 8 % fl-2021.

Xi Stati Membri se jaraw żidiet iktar sinifikanti fil-qgħad minn oħrajn.

Dawk li għandhom proporzjon għoli ta' ħaddiema fuq kuntratti qosra u dawk fejn proporzjon kbir tal-forza tax-xogħol jiddependi fuq it-turiżmu huma partikolarment vulnerabbli.

Anke ż-żgħażagħ li qed jidħlu fis-suq tax-xogħol f'dan iż-żmien se jsibuha iktar diffiċli biex jiksbu l-ewwel impjieg tagħhom.

Tnaqqis qawwi fl-inflazzjoni

Il-prezzijiet għall-konsumaturi mistennija jonqsu b'mod sinifikanti din is-sena minħabba t-tnaqqis fid-domanda u l-waqgħa kbira fil-prezzijiet taż-żejt; dawn iż-żewġ fatturi mistennija jagħmlu iktar milli jpattu għal żidiet iżolati fil-prezzijiet ikkawżati mit-tfixkil fil-provvista dovut għall-pandemija.

L-inflazzjoni fiż-żona tal-euro, kif imkejla mill-Indiċi Armonizzat tal-Prezzijiet għall-Konsumatur (HICP), issa prevista li tkun 0.2 % fl-2020 u 1.1 % fl-2021.

Fl-UE, l-inflazzjoni hija mbassra tkun 0.6 % fl-2020 u 1.3 % fl-2021.

Id-defiċits u d-djun pubbliċi se jiżdiedu minħabba miżuri politiċi deċiżivi

L-Istati Membri rreaġixxew b'mod deċiżiv b'miżuri fiskali biex jillimitaw il-ħsara ekonomika kkawżata mill-pandemija.

L-“istabbilizzaturi awtomatiċi”, bħall-pagamenti tal-benefiċċji tas-sigurtà soċjali, flimkien ma' miżuri diskrezzjonali fiskali huma mistennija li jikkawżaw żieda fl-infiq.

B'riżultat ta' dan, id-defiċit tal-gvern aggregat taż-żona tal-euro u tal-UE mistenni li jiżdied minn 0.6 % tal-PDG fl-2019 għal madwar 8½% fl-2020, qabel jerġa' jinżel għal madwar 3½% fl-2021.

Wara t-tendenza ta' tnaqqis irreġistrata mill-2014, il-proporzjon tad-dejn pubbliku għall-PDG huwa wkoll mistenni li jiżdied.

Fiż-żona tal-euro huwa mbassar li jiżdied minn 86 % fl-2019 għal 102¾ % fl-2020 u mbagħad jinżel għal 98¾ % fl-2021.

Fl-UE hu mbassar li jiżdied minn 79.4 % fl-2019 għal madwar 95 % din is-sena qabel jinżel għal 92 % s-sena d-dieħla.

Inċertezza eċċezzjonalment għolja u riskji li jxaqilbu lejn in-negattiv

It-Tbassir tar-Rebbiegħa huwa mċajpar b'livell ogħla mis-soltu ta' inċertezza.

Huwa bbażat fuq sett ta' suppożizzjonijiet dwar l-evoluzzjoni tal-pandemija tal-coronavirus u l-miżuri ta' konteniment assoċjati.

Ix-xenarju ta' referenza mbassar jassumi li l-lockdowns se jibdew jiġu revokati bil-mod minn Mejju 'l quddiem.

Ir-riskji marbuta ma' dan it-tbassir huma wkoll eċċezzjonalment kbar u huma orjentati 'l isfel.

Pandemija iktar serja u itwal milli qed jiġi previst bħalissa tista' tikkawża waqgħa ħafna ikbar fil-PDG milli preżunt fix-xenarju ta' referenza ta' dan it-tbassir.

Jekk fuq livell tal-UE ma jkunx hemm strateġija komuni b'saħħitha u f'waqtha dwar l-irkupru, hemm ir-riskju li l-kriżi tista' twassal għal distorsjonijiet serji fis-suq uniku u għal diverġenzi ekonomiċi, finanzjarji u soċjali profondi bejn l-Istati Membri taż-żona tal-euro.

Hemm ukoll ir-riskju li l-pandemija twassal għal bidliet aktar drastiċi u permanenti fl-attitudnijiet lejn il-katini ta' valur mondjali u l-kooperazzjoni internazzjonali, u dan ikun piż fuq l-ekonomija Ewropea ferm miftuħa u interkonnessa.

Il-pandemija tista' tħalli wkoll ċikatriċi permanenti minħabba fallimenti u ħsara fit-tul għas-suq tax-xogħol.

It-theddida tat-tariffi wara tmiem il-perjodu ta' tranżizzjoni bejn l-UE u r-Renju Unit tista' wkoll tnaqqas it-tkabbir, għalkemm f'livell inqas fl-UE milli fir-Renju Unit.

Għar-Renju Unit, suppożizzjoni purament teknika

Meta wieħed iqis li r-relazzjonijiet futuri bejn l-UE u r-Renju Unit għadhom mhumiex ċari, it-tbassir għall-2021 huwa bbażat fuq suppożizzjoni purament teknika tal-qagħda attwali tar-relazzjonijiet kummerċjali bejniethom.

Dan isir purament għal raġunijiet ta' previżjoni u ma jirrifletti l-ebda antiċipazzjoni jew tbassir fir-rigward tal-eżitu tan-negozjati bejn l-UE u r-Renju Unit dwar ir-relazzjoni futura tagħhom.

Sfond

Din il-previżjoni hija bbażata fuq ġabra ta' suppożizzjonijiet tekniċi li jirrigwardaw ir-rati tal-kambju, ir-rati tal-imgħax u l-prezzijiet tal-komoditajiet, bit-23 ta' April tkun id-data tal-għeluq.

Rigward id-data kollha l-oħra li dieħla, inklużi s-suppożizzjonijiet dwar il-politiki governattivi, dan it-tbassir iqis l-informazzjoni sat-22 ta' April u b'mod li tinkludi din id-data.

Dment li ma jiġux imħabbra politiki b'mod kredibbli u speċifikati fid-dettall, il-projezzjonijiet mhuma jassumu l-ebda tibdil fil-politika.

Il-Kummissjoni Ewropea tippubblika żewġ tbassiriet komprensivi (fir-rebbiegħa u fil-ħarifa) u żewġ tbassiriet interim (fix-xitwa u fis-sajf) kull sena.

It-tbassiriet interim ikopru l-PDG annwali u trimestrali u l-inflazzjoni għas-sena attwali u ta' wara għall-Istati Membri kollha, kif ukoll l-aggregati għaż-żona tal-euro u għall-UE kollha kemm hi.

It-tbassir ekonomiku li jmiss tal-Kummissjoni Ewropea se jkun it-Tbassir Ekonomiku Interim tas-Sajf 2020, li mistenni jiġi ppubblikat f'Lulju 2020.

Dan se jkopri biss it-tkabbir tal-PDG u l-inflazzjoni.

It-tbassir sħiħ li jmiss se jkun f'Novembru 2020.

Għal Iktar Informazzjoni

Id-dokument sħiħ: Tbassir Ekonomiku tar-Rebbiegħa 2020

Segwi lill-Viċi President Dombrovskis fuq Twitter: @VDombrovskis

Segwi lill-Kummissarju Gentiloni fuq Twitter: @PaoloGentiloni

Segwi lid-DĠ ECFIN fuq Twitter: @ecfin


Nitgħallmu dwar l-Unjoni Ewropea – 22 skola jingħataw il-Premju Jan Amos Comenius

Illum f'lejliet Jum l-Ewropa, il-Kummissjoni Ewropea qed tagħti l-Premju Jan Amos Comenius għal tagħlim ta' kwalità għolja dwar l-Unjoni Ewropea.Il-premju se jingħata lil 22 skola sekondarja madwar l-Ewropa li jużaw il-kreattività biex jgħallmu dwar l-Unjoni Ewropea.

Dan jisħaq fuq l-importanza li t-tagħlim dwar l-Unjoni Ewropea jsir b'mod li jkun ta' ispirazzjoni.

Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas qal: “Dan l-ewwel għoti tiegħi tal-Premju ta' Jan Amos Comenius lill-iskejjel u lill-għalliema għall-isforzi kreattivi tagħhom fit-tagħlim dwar l-Unjoni Ewropea u l-valuri tagħha hu att simboliku ħafna.

Lejliet is-70 anniversarju tad-Dikjarazzjoni ta' Schuman li firxet is-sisien ta' proġett ta' paċi msejjes qabelxejn fuq is-solidarjetà Ewropea, l-iskejjel u l-istudenti madwar l-Ewropa kollha qed iġarrbu sitwazzjoni unika mill-gwerra 'l hawn li qalbitilhom ħajjithom.

Sebgħin sena wara, qed nagħrfu li bis-solidarjetà u bi sforzi kreattivi bħal dawn biss se nkunu kapaċi negħlbu din il-kriżi u nerġgħu lura fuq saqajna aktar b'saħħitna minn qabel.”

Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel qal: “It-tagħlim dwar l-Unjoni Ewropea fl-iskejjel mhuwiex kapriċċ, iżda neċessità.

Jeħtieġ intejbu l-għarfien u l-formazzjoni taċ-ċittadini dwar l-Unjoni Ewropea sa mill-edukazzjoni bikrija.

L-iskejjel tagħna jistgħu jrawmu għarfien kritiku dwar l-Unjoni Ewropea u sens ta' appartenenza għaliha b'mod li jkun jispirahom.Tassew kuntent li dan il-premju qed jagħti rikonoxximent u viżibbiltà lil din il-ħidma sfiqa.”

Kull skola rebbieħa se tirċievi premju ta' €8,000 u trofew.

Kuntest

Il-Premju Jan Amos Comenius għal tagħlim ta' kwalità għolja dwar l-Unjoni Ewropea hu kompetizzjoni għall-iskejjel sekondarji madwar l-Unjoni Ewropea.

Din il-kompetizzjoni għall-UE kollha kienet fetħet fis-6 ta' Novembru u applikaw skejjel minn 24 Stat Membru.

Kull applikazzjoni assessjawha evalwaturi indipendenti esterni.

L-evalwaturi identifikaw 22 rebbieħ (ara l-Anness).

Dan il-premju hu proġett pilota li ppropona l-Parlament Ewropew u implimentatu l-Kummissjoni Ewropea.

L-iskejjel rebbieħa jħaddmu firxa wiesgħa ta' metodi ta' involviment fit-tagħlim tagħhom dwar l-Unjoni Ewropea.

Fl-2018, ir-Rakkomandazzjoni tal-Kunsill dwar il-promozzjoni tal-valuri komuni, l-edukazzjoni inklużiva u d-dimensjoni Ewropea tat-tagħlim identifikat it-tagħlim dwar l-oriġini, il-valuri u l-funzjonament tal-UE bħala prijorità politika.

Il-premju għandu l-għan li jippreżenta prattika tajba fit-tagħlim orjentat lejn l-objettivi tar-Rakkomandazzjoni.

Jan Amos Comenius (biċ-Ċek: Jan Amos Komenský) kien filosfu, pedagogu u teologu Ċek li nqisuh missier l-edukazzjoni moderna.

Kien l-aħħar isqof tal-hekk imsejħa “Unità ta' Brethren” qabel sar refuġjat reliġjuż u wieħed mill-aktar prijunieri bikrija tal-edukazzjoni universali, kunċett li eventwalment ġie ppreżentat fil-ktieb tiegħu Didactica Magna.

Bħala edukatur u teologu, mexxa diversi skejjel u kien jagħti l-pariri lil bosta gvernijiet madwar l-Ewropa Protestanta f'nofs is-seklu sbatax.

Għal aktar informazzjoni

Ara l-filmat tal-premjazzjoni u l-messaġġ tal-Kummissarju Gabriel hawnhekk.

List of prize-winning schools

Member State

Prize-winning school

Austria

Bundesrealgymnasium und Bundesoberstufenrealgymnasium Wien 15

Belgium

“Le Verseau”, Bierges

Bulgaria

Професионална гимназия по туризъм "Доктор Васил Берон" -

The Vocational School in Tourism “Dr. Vasil Beron” in Veliko Tarnovo

Croatia

GimnazijaPula

Cyprus

Περιφερειακό Γυμνάσιο-Λύκειο Λευκάρων - The Regional Secondary School of Léfkara

Czechia

Střední odborná škola podnikání a obchodu, Prostejov

Denmark

Rejsby Europæiske Efterskole, Skærbæk

Finland

Otaniemen lukio, Espoo

France

Lycée Gustave Eiffel d'Armentières

Germany

Ignaz-Taschner-Gymnasium, Dachau

Greece

ΔεύτεροΓενικόΛύκειοΓέρακα, Παλλήνη, Second Senior High School of Gerakas, Attica

Ireland

Saint Columba's College, Stranorlar

Italy

Liceo classico, musicale e delle scienze umane“Chris Cappell College”, Anzio

Lithuania

Telšių Vincento Borisevičiaus gimnazija -

Malta

St Martin's College, Swatar

Netherlands

Christelijke Scholen Gemeenschap “Het Streek”, Ede

Poland

LXIII Liceum Ogólnokształcące im.

Lajosa Kossutha

Portugal

Escola Básica de São Bruno in Caxias

Romania

COLEGIUL NAȚIONAL “CALISTRAT HOGAȘ”, Piatra-Neamț

Slovakia

Obchodná akadémia, Dolný Kubín

Slovenia

Srednja zdravstvena in kozmetična šola Maribor - High school for nursing and cosmetics, Maribor

Spain

Instituto de Educación Secundaria MANUEL DE FALLA, Coslada


Rapport dwar id-difiża tal-kummerċ: nirrestawraw kundizzjonijiet ekwi għall-produtturi Ewropej

Il-miżuri ta' difiża kummerċjali tal-UE huma effettivi biex inaqqsu l-prattiki kummerċjali internazzjonali inġusti, skont rapport annwali ppubblikat illum mill-Kummissjoni Ewropea.

Id-dazji ta' kontra d-dumping u ta' kontra s-sussidji imposti mill-Kummissjoni jwasslu għal tnaqqis medju ta' 80 % f'importazzjonijiet inġusti, u b'hekk ma jiġux affettwati provvisti barranin oħra.

Il-miżuri tal-UE issa jipproteġu wkoll 23,000 impjieg aktar minn sena qabel.

Il-Kummissarju għall-Kummerċ Phil Hogan qal: “Id-difiża b'saħħitha u effettiva hija ta' importanza ewlenija biex jiġu protetti l-kumpaniji tagħna minn prattiki kummerċjali inġusti u biex tiġi żgurata d-diversità tal-provvista.

L-iżgurar li l-kumpaniji tagħna joperaw f'kundizzjonijiet ġusti tas-suq se jkun saħansitra aktar kruċjali fi żmien ta' wara l-irkupru mill-kriżi.

Filwaqt li l-importazzjonijiet joffru aktar għażla bi prezz kompetittiv għall-konsumaturi u n-negozji tagħna, jeħtieġ li niżguraw li dawn jiġu lejn l-Ewropa b'termini ġusti, ma jkunux oġġett ta' dumping jew issussidjati, u li ma jagħmluniex dipendenti żżejjed fuqhom.

Għalhekk ninsab kuntent li qed nara li s-sistema li għandna fis-seħħ taħdem u li r-riformi ta' dawn l-aħħar snin qed iħallu l-frott.”

Ir-rapport jenfasizza b'mod partikolari:

Livell għoli u kontinwu ta' attività ta' difiża kummerċjali tal-UE: Fl-2019, il-Kummissjoni nediet 16-il investigazzjoni (kontra 10 fl-2018) u imponiet 12-il miżura ġdida (kontra 6 fl-2018).

Attività intensiva fir-reviżjoni ta' miżuri eżistenti wasslet għall-konklużjoni ta' 18-il reviżjoni ta' skadenza, 11 aktar milli fl-2018.

Fi tmiem l-2019, l-UE kellha fis-seħħ 140 miżura ta' difiża kummerċjali, 5 % aktar meta mqabbla mas-sena ta' qabel.

Dawn kienu jinkludu 121 miżura kontra dumping, 16 kontra s-sussidji u tlieta ta' salvagwardja.

L-ogħla numru ta' miżuri ta' difiża kummerċjali tal-UE jikkonċerna importazzjonijiet minn pajjiżi bħaċ-Ċina (93 mill-miżuri eżistenti kontra d-dumping u kontra s-sussidji), ir-Russja (10 miżuri), l-Indja (7 miżuri) u l-Istati Uniti (6 miżuri).

Żieda fl-għadd ta' impjiegi fl-UE li huma protetti: Il-miżura imposta fl-2019 żiedet l-għadd ta' impjiegi li bbenefikaw mid-difiża tal-kummerċ tal-UE bi 23,000, u b'hekk l-għadd totali ta' impjiegi diretti tal-UE ġie protett għal 343,000.

Effettività sostnuta ta' miżuri ta' difiża kummerċjali tal-UE fit-tnaqqis ta' importazzjonijiet inġusti: Bis-saħħa ta' tnaqqis medju ta' 80 % f'importazzjonijiet dannużi minħabba miżuri ta' difiża kummerċjali tal-UE, il-produtturi tal-UE jistgħu jżommu l-attività tagħhom u l-utenti tal-UE tal-prodotti kkonċernati jkomplu jgawdu minn sorsi diversifikati ta' provvista.

Azzjoni riżoluta biex tissalvagwardja lill-produtturi tal-azzar tal-UE: B'segwitu tad-dazju fuq l-importazzjoni tal-2018 mill-Istati Uniti fuq l-azzar, kmieni fl-2019 il-Kummissjoni adottat miżuri ta' salvagwardja definittivi għal firxa ta' prodotti ta' l-azzar ta' kull oriġini.

Dan kien meħtieġ biex tiġi evitata żieda qawwija ta' importazzjonijiet li heddew li jaggravaw il-kundizzjoni ekonomika diġà fraġli tal-produtturi tal-azzar tal-UE.

Il-miżuri ġew sussegwentement riveduti biex jinżammu l-flussi kummerċjali tradizzjonali u d-diversità tas-sorsi tal-provvista.

Nofs l-investigazzjonijiet il-ġodda ta' kontra d-dumping u kontra s-sussidji fl-2019 kienu jikkonċernaw ukoll il-prodotti tal-ħadid u tal-azzar.

Enfasi qawwija fuq l-infurzar u l-ġlieda kontra ċ-ċirkomvenzjoni: Fl-2019 kien hemm żieda ta' każijiet immirati biex wieħed jevita d-dazji fis-seħħ, pereżempju billi jgħaddi minn esportaturi oħra jew permezz ta' pajjiżi oħra.

Il-Kummissjoni nediet numru rekord ta' erba' investigazzjonijiet kontra ċ-ċirkomvenzjoni fuq inizjattiva tagħha stess, inkluż l-akbar investigazzjoni bħal din sal-lum dwar oġġetti ta' fuq il-mejda u oġġetti tal-kċina miċ-Ċina, li estendew id-dazji għal 30 kumpanija oħra.

Rikors ġdid għal miżuri ta' salvagwardja: Minbarra l-miżuri ta' salvagwardja dwar l-azzar, il-Kummissjoni stabbiliet ukoll miżuri ta' salvagwardja għar-ross Indica mill-Kambodja u mill-Myanmar.

Il-miżuri meħuda skont ir-regoli tal-Iskema Ġeneralizzata ta' Preferenzi segwew talbiet indirizzati lill-Kummissjoni mill-Istati Membri tal-UE li jipproduċu r-ross.

Dawk huma l-ewwel miżuri ta' salvagwardja skattati mill-UE fi żmien twil.

Difiża b'saħħitha tal-esportaturi tal-UE fil-mira ta' investigazzjonijiet ta' difiża kummerċjali barranija: Fl-2019 il-miżuri meħuda minn pajjiżi oħra kontra l-importazzjonijiet mill-UE għal darb'oħra kienu 175 li hu livell għoli.

Livell għoli bħal dan huwa mistenni li jibqa' l-istess fil-futur, minħabba għadd kbir ta' każijiet mibdija fl-2019.

Il-Kummissjoni kienet soda ħafna biex tintervjeni f'investigazzjonijiet barranin li jimmiraw lejn l-esportazzjonijiet tal-UE b'mod inġust.

F'żewġ każijiet notevoli – il-miżuri kontra s-sussidju imposti mill-Istati Uniti fuq iż-żebbuġ tal-mejda minn Spanja u l-miżuri dwar iċ-ċips tal-friża - il-Kummissjoni tat bidu għal riżoluzzjoni ta' tilwim kummerċjali fl-Organizzazzjoni Dinjija tal-Kummerċ.

Għal aktar informazzjoni

Rapport dwar id-difiża tal-kummerċ tal-UE 2019

Suppliment tar-rapport (Dokument ta' Ħidma tal-Persunal tal-Kummissjoni)

Aktar informazzjoni dwar il-proċeduri ta' difiża kummerċjali tal-UE u l-każijiet eżistenti


Coronavirus: il-Kummissjoni tadotta pakkett ta' miżuri biex tkompli tappoġġa s-settur agroalimentari

Il-Kummissjoni llum ippubblikat l-aktar pakkett reċenti ta' miżuri eċċezzjonali biex tkompli tappoġġa s-setturi agrikoli u alimentari l-aktar milquta mill-kriżi tal-coronavirus.

Il-miżuri eċċezzjonali (li tħabbru fit-22 ta' April) jinkludu għajnuna għall-ħżin privat għas-setturi tal-ħalib u tal-laħam, l-awtorizzazzjoni temporanja ta' miżuri ta' awtoorganizzazzjoni tas-suq mill-operaturi fis-setturi milquta ħażin, u l-flessibbiltà fl-implimentazzjoni ta' programmi ta' appoġġ għas-suq.

Minbarra dawn il-miżuri tas-suq, il-Kummissjoni pproponiet li tippermetti lill-Istati Membri jużaw il-fondi għall-iżvilupp rurali biex il-bdiewa u n-negozji agroalimentari ż-żgħar jiġu kkumpensati b'ammont massimu ta' EUR 5,000 u EUR 50,000 rispettivament.

Il-Kummissarju għall-Agrikoltura u l-Iżvilupp Rurali Janusz Wojciechowski stqarr: “Ħadna azzjoni rapida biex il-miżuri kollha meħtieġa jkunu disponibbli malajr kemm jista' jkun bħala appoġġ għall-bdiewa u għal dawk fil-bżonn.

Għadd ta' swieq agrikoli u tal-ikel intlaqtu ħażin ħafna mill-kriżi.

Madankollu, jien kunfidenti li l-adozzjoni ta' dawn il-miżuri se tipprovdi appoġġ tanġibbli, se tagħti s-sinjal it-tajjeb lis-swieq, u se tiżgura dalwaqt ċertu livell ta' stabbiltà.

Dan il-pakkett u l-miżuri ta' appoġġ preċedenti juru li l-Kummissjoni tinsab lesta u li se taġixxi hekk kif titlob is-sitwazzjoni.

Se nkomplu nimmonitorjaw is-sitwazzjoni f'kuntatt mill-qrib mal-partijiet ikkonċernati, mal-Parlament Ewropew u mal-Istati Membri.”

Fost il-miżuri eċċezzjonali tas-suq li ġew proposti fit-22 ta' April u li issa ġew adottati u ppubblikati bis-sħiħ insibu:

Flimkien ma' dan ta' hawn fuq, il-Kummissjoni tipproponi li l-Istati Membri li fadlilhom fondi għall-iżvilupp rurali jkunu jistgħu jużaw dawn il-flus biex jipprovdu appoġġ lill-bdiewa u lin-negozji agroalimentari ż-żgħar fl-2020.

Dan għandu jipprovdi għajnuna immedjata lil dawk l-aktar milquta mill-kriżi.

L-Istati Membri jistgħu joffru appoġġ b'ammont massimu ta' EUR 5,000 għal kull bidwi u ta' EUR 50,000 għal kull impriża żgħira.

Dan jiżdied mal-għajnuna de minimis għas-settur agrikolu u jikkomplementa ż-żieda tal-limitu massimu tal-għajnuna mill-Istat li ġiet adottata qabel.

Din il-proposta trid tiġi ppreżentata lill-Kunsill u lill-Parlament għall-approvazzjoni.

Dawn il-miżuri jsegwu pakkett wiesa' ta' miżuri li ġew adottati qabel mill-Kummissjoni.

Dawn il-miżuri pprovdew appoġġ għas-settur agroalimentari f'dawn iż-żminijiet ta' sfida fil-forma ta' ammonti akbar ta' għajnuna mill-Istat, ħlasijiet bil-quddiem ogħla, u skadenzi estiżi għall-preżentazzjoni ta' talbiet għall-ħlas.

Iż-żieda fil-flessibilità fir-rigward tar-regoli dwar il-Politika Agrikola Komuni għandhom l-għan li jnaqqsu l-piż amministrattiv minn fuq il-bdiewa u l-amministrazzjonijiet nazzjonali.

Għal aktar informazzjoni

Mistoqsijiet u Tweġibiet

L-appoġġ għas-settur agroalimentari waqt il-kriżi tal-coronavirus

Ir-rispons tal-UE għall-coronavirus

Il-miżuri tas-suq tal-Politika Agrikola Komuni

Settur

Kontenut

Effett mixtieq

Bażi ġuridika

Ħalib u prodotti tal-ħalib

L-organizzazzjonijiet rikonoxxuti tal-produtturi u korpi oħra rikonoxxuti jitħallew jiġġestixxu l-provvista.

Tul ta' żmien ta' 6 xhur.

L-Artikolu 222 tar-Regolament 1308/2013 (l-Organizzazzjoni Komuni tas-Swieq)

Patata pproċessata

Tul ta' żmien ta' 6 xhur.

Fjuri, basal tal-fjuri, eċċ.

Tul ta' żmien ta' 6 xhur.

riekwilibriju tal-provvista biex tiġi aġġustata għall-bidla fid-domanda tal-konsumaturi waqt il-konfinament minħabba l-COVID-19

Frott u Ħxejjex, inbid

Aktar flessibbiltà għall-ġestjoni tal-programmi settorjali (baġits nazzjonali ġestiti mill-Istati Membri)

L-Artikoli 37, 53, 173 flimkien mal-Artikolu 227 tar-Regolament 1308/2013 (l-Organizzazzjoni Komuni tas-Swieq) [Adottat illum, b'pubblikazzjoni f'Il-Ġurnal Uffiċjali tal-Unjoni Ewropea f'data aktar tard]

Frott u Ħxejjex, inbid

Żieda fil-flessibbiltà finanzjarja fil-programmi settorjali Komunitarji għall-irtirar ta' prodotti mis-suq (qerda, distillazzjoni, ħażna jew ħsad bikri)

L-Artikolu 219 flimkien mal-Artikolu 228 tar-Regolament 1308/2013 (l-Organizzazzjoni Komuni tas-Swieq)

Frott u ħxejjex, inbid, apikultura u l-iskema għall-iskejjel

Riekwilibriju tal-provvista biex tiġi aġġustata għall-bidla fid-domanda tal-konsumaturi waqt il-konfinament minħabba l-COVID-19, u li tiġi permessa flessibbiltà fir-rigward tal-programmi li għaddejjin bħalissa

L-Artikolu 25 [l-iskema tal-iskejjel], l-Artikolu 38 [il-frott u l-ħxejjex], l-Artikolu 54 [l-inbid], l-Artikolu 57 [l-apikultura], l-Artikolu 70(a) u l-Artikolu 219 flimkien mal-Artikolu 228 tar-Regolament 1308/2013 (l-Organizzazzjoni Komuni tas-Swieq)*

Żebbuġ tal-mejda u żejt taż-żebbuġa

Flessibbiltà akbar għal skemi ta' appoġġ differenti għall-programmi settorjali.

Li tiġi permessa flessibbiltà fir-rigward tal-programmi li għaddejjin bħalissa, b'mod partikolari meta jkunu milquta mill-kriżi

L-Artikolu 31 (iż-żebbuġ tal-mejda u ż-żejt taż-żebbuġa) tar-Regolament 1308/2013 (l-Organizzazzjoni Komuni tas-Swieq)

Nagħaġ u mogħoż

Il-ħżin privat

L-Artikolu 18(2) u l-Artikolu 223(3)(c) tar-Regolament 1308/2013 (l-Organizzazzjoni Komuni tas-Swieq)

Inbid

Flessibbiltà akbar fir-rigward tar-regoli dwar id-drittijiet għat-tħawwil

Aktar żmien biex il-produtturi jikkonformaw mal-obbligi

L-Artikolu 221(1) tar-Regolament 1308/2013 (l-Organizzazzjoni Komuni tas-Swieq)

Ċanga

Il-ħżin privat

Ġobon

Il-ħżin privat

L-Artikolu 219(1) flimkien mal-Artikolu 228 tar-Regolament 1308/2013 (l-Organizzazzjoni Komuni tas-Swieq)

Trab tal-Ħalib Xkumat

Il-ħżin privat

Butir

Il-ħżin privat

L-Artikolu 18(2) tar-Regolament 1308/2013 (l-Organizzazzjoni Komuni tas-Swieq)

Żvilupp Rurali

Miżura temporanja ġdida

Appoġġ lill-bdiewa u lill-SMEs milquta mill-kriżi

Proposta tal-Kummissjoni biex jiġi emendat ir-Regolament (UE) Nru 1305/2013 (appoġġ għall-iżvilupp rurali mill-FAEŻR), li trid tiġi adottata mill-Parlament Ewropew u mill-Kunsill

* Żball tipografiku kkoreġut fis-19:51 tal-4 ta' Mejju 2020


Il-coronavirus: jingħataw maskri ta' rescEU lil Spanja, l-Italja u l-Kroazja

Wara l-kunsinna li ntbagħtet il-ġimgħa li għaddiet lejn l-Italja, f'dan it-tmiem il-ġimgħa qegħdin jiġu distribwiti aktar lottijiet ta' maskri protettivi tal-FFP2 lejn Spanja, l-Italja u l-Kroazja mir-rescEU - l-ewwel riżerva Ewropea komuni ta' tagħmir mediku li qatt ġiet stabbilita, ix-xahar li għadda, biex tingħata għajnuna lill-pajjiżi affettwati mit-tifqigħa tal-coronavirus.

“Aħna ħdimna lejn u nhar biex niġbru r-riżerva ta' rescEU ta' tagħmir mediku.

Diġà ħloqna riżerva ta' maskri.

Spanja, l-Italja u l-Kroazja ser ikunu l-ewwel li jirċievu tagħmir, iżda mbagħad se jkun hemm kunsinni oħra.

Nirringrazzja lir-Rumanija u lill-Ġermanja talli kienu l-ewwel Stati Membri li ospitaw tagħmir ta' rescEU,” qal il-Kummissarju għall-Ġestjoni tal-Kriżi, Janez Lenarčič.

L-appoġġ tal-lum huwa b'żieda mat-Timijiet Mediċi tal-UE,il-maskri u d-diżinfettanti diġà mobilizzati permezz tal-Mekkaniżmu għall-Protezzjoni Ċivili tal-UE kif ukoll offerti bilaterali mill-Istati Membri.

Ir-Rumanija u l-Ġermanja huma l-ewwel Stati Membri li ospitaw ir-riżerva ta' rescEU u għalhekk huma responsabbli mill-akkwist tat-tagħmir, filwaqt li l-Kummissjoni tiffinanzja 100 % tal-assi bħal ma huwa t-tagħmir ta' protezzjoni personali.

F'dawn l-ewwel kunsinni diġà sa issa ġew ikkonsenjati 330,000 maskra lill-Italja, Spanja u l-Kroazja.

Se jkun hemm aktar kunsinni 'l quddiem.

Sfond

Kif taħdem il-kapaċità ta' rescEU

Iċ-Ċentru ta' Koordinazzjoni tar-Reazzjoni f'każ ta' Emerġenza jamministra d-distribuzzjoni tat-tagħmir biex jiġi żgurat li dan imur fejn l-aktar ikun hemm bżonnu.

F'dan il-każ, Spanja, l-Italja u l-Kroazja ntgħażlu abbażi tal-ħtiġijiet espressi minn dawn il-pajjiżi fit-talbiet tagħhom għal assistenza skont il-Mekkaniżmu Ewropew għall-Protezzjoni Ċivili.

Il-kapaċità medika strateġika hija parti mir-riżerva usa' ta' rescEU, li tinkludi kapaċitajiet oħra bħal huma mezzi tat-tifi tan-nar mill-ajru u kapaċitajiet ta' evakwazzjoni medika.

Ir-riżerva ta' rescEU tikkostitwixxi l-aħħar saff tal-Mekkaniżmu tal-Unjoni għall-Protezzjoni Ċivili, li jista' jiġi attivat għal kull tip ta' periklu naturali u kkawżat mill-bniedem.

L-Istati Membri tal-UE, ir-Renju Unit (matul il-perjodu ta' tranżizzjoni), l-Iżlanda, in-Norveġja, is-Serbja, il-Maċedonja ta' Fuq, il-Montenegro u t-Turkija jipparteċipaw fil-Mekkaniżmu tal-Unjoni għall-Protezzjoni Ċivili.

Għal aktar informazzjoni

Skeda informattiva: Il-Mekkaniżmu tal-UE għall-Protezzjoni Ċivili


L-UE u l-Messiku jilħqu ftehim ġdid dwar il-kummerċ

L-Unjoni Ewropea u l-Messiku llum laħqu ftehim ġdid dwar il-kummerċ, li jifforma parti minn Ftehim Globali bejn l-UE u l-Messiku mmodernizzat u usa'.

Prattikament il-kummerċ kollu ta' merkanzija bejn l-UE u l-Messiku se jkun bla dazju, inkluż fis-settur agrikolu.

Proċeduri doganali iktar sempliċi se jibbenefikaw ulterjorment lill-industrija tal-UE, inkluż f'setturi bħal tal-farmaċewtika, tal-makkinarju, u tat-tagħmir tat-trasport.

Il-ftehim jistipula wkoll regoli progressivi dwar l-iżvilupp sostenibbli.

Fost affarijiet oħrajn, l-UE u l-Messiku impenjaw irwieħhom li jimplimentaw effettivament l-obbligi tagħhom skont il-Ftehim ta' Pariġi dwar il-Klima.

Se jkun ukoll l-ewwel ftehim kummerċjali tal-UE li jindirizza l-korruzzjoni fis-settur privat u f'dak pubbliku.

Il-President tal-Kummissjoni Ewropea Jean-Claude Juncker qal: “Il-kummerċ jista' u għandu jkun proċess li l-partijiet kollha joħorġu rebbiħin fih, u dan il-ftehim juri proprju dan.

Il-Messiku u l-UE ħadmu flimkien u waslu għal riżultat li jgawdu minnu t-tnejn.

Għamilna dan bħala sħab li għandhom ir-rieda li jiddiskutu, li jiddefendu l-interessi tagħhom waqt li fl-istess ħin ikunu lesti li jilħqu kompromess biex jissodisfaw l-aspettattivi ta' xulxin.

B'dan il-ftehim, il-Messiku jingħaqad mal-Kanada, il-Ġappun u Singapore fil-lista dejjem ikbar ta' sħab li huma lesti jaħdmu mal-UE biex jiddefendu l-kummerċ miftuħ, ġust, u bbażat fuq ir-regoli.”

Il-Kummissarju għall-Kummerċ, Cecilia Malmström, żiedet: “F'inqas minn sentejn l-UE u l-Messiku ħarġu bi ftehim adattat għall-isfidi ekonomiċi u politiċi tas-Seklu 21.

Issa qed niftħu kapitlu ġdid fir-relazzjoni twila u produttiva tagħna, li bih se nagħtu spinta lill-kummerċ u noħolqu l-impjiegi.

Il-ftehim tal-lum se jibgħat ukoll messaġġ b'saħħtu lil sħab oħrajn li huwa possibbli li r-relazzjonijiet kummerċjali eżistenti jiġu mmodernizzati meta ż-żewġ sħab ikunu jaqsmu twemmin ċar fil-merti tal-ftuħ, u tal-kummerċ liberu u ġust.”

Il-Kummissarju għall-Agrikoltura, Phil Hogan, qal: “Dan il-ftehim juri għal darba oħra l-valur li l-UE tkun fuq quddiem nett fid-dinja biex tippromwovi l-kummerċ miftuħ u bbażat fuq ir-regoli.

L-impenn tagħna huwa li nagħtu benefiċċji liċ-ċittadini tagħna permezz ta' kooperazzjoni iktar mill-qrib mas-sħab barranin tagħna.

Il-ftehim huwa pożittiv ħafna għas-settur agro-alimentari tagħna, għax joħloq opportunitajiet ta' esportazzjoni ġodda għall-prodotti tal-ikel u xorb ta' kwalità għolja tagħna, li min-naħa tagħhom se joħolqu iktar xogħol u tkabbir, l-iktar fiż-żoni rurali.”

Il-ftehim tal-lum — ladarba jiġi ffinalizzat u approvat — se jgawdu minnu kemm il-kumpaniji kif ukoll il-konsumaturi madwar l-Ewropa, u se jġib 'il quddiem l-aġenda ta' politika kummerċjali bbażata fuq il-valuri tal-UE.

Il-ftehim fil-prinċipju miftiehem illum idaħħal ir-relazzjoni kummerċjali tal-UE mal-Messiku fl-era moderna, billi jneħħi l-biċċa l-kbira tal-ostakli għall-kummerċ li fadal.

Mindu daħal fis-seħħ il-ftehim kummerċjali preċedenti bejn l-UE u l-Messiku fl-2000, il-kummerċ bejn l-UE u l-Messiku żdied b'rata ta' madwar 8 % fis-sena, li rriżulta f'żieda kumplessiva ta' 148 % fil-kummerċ ta' merkanzija tul il-perjodu.

Minkejja dawn ir-riżultati pożittivi, xorta kien hemm marġni wiesa' biex tittejjeb ir-relazzjoni kummerċjali, u l-ftehim il-ġdid qed jindirizzah, billi jagħmel il-kummerċ tal-merkanzija kollu prattikament mingħajr dazju.

L-elementi ewlenin tal-ftehim

1) L-iktar li se jgawdu huma l-esportazzjonijiet agrikoli mill-UE, bħall-pollam, il-ġobon, iċ-ċikkulata, l-għaġin u l-majjal.

B'mod partikolari, dan il-ftehim:

F'dak li għandu x'jaqsam mal-proċeduri doganali, il-ftehim il-ġdid se jdaħħal regoli ġodda biex jissimplifikaw u jħaffu l-burokrazija u l-kontrolli fiżiċi fid-dwana Messikana.

2) Il-ftehim jinkludi kapitlu komprensiv dwar il-kummerċ u l-iżvilupp sostenibbli, li jistipula l-ogħla standards għax-xogħol, is-sikurezza, u l-protezzjoni ambjentali u tal-konsumatur; jintroduċi djalogu ġdid mas-soċjetà ċivili fl-oqsma kollha tal-ftehim, isaħħaħ l-azzjonijiet tal-UE u l-Messiku fir-rigward tal-iżvilupp sostenibbli u t-tibdil fil-klima, b'mod partikolari l-obbligi li ż-żewġ naħat daħlu għalihom skont il-Ftehim ta' Pariġi dwar il-Klima; u jżomm kif ukoll iħares għalkollox il-jedd tal-Istati Membri li jorganizzaw is-servizzi pubbliċi kif jagħżlu huma.

Il-Ftehim jinkludi wkoll referenza espliċita għall-prinċipju ta' prekawzjoni li diġà huwa mnaqqax fit-Trattati tal-UE u li jippermetti lill-UE li żżomm ċerti prodotti barra mis-suq jekk ma jkunx hemm ċertezza xjentifika li dawn huma siguri.

Se jkun ukoll l-ewwel ftehim kummerċjali tal-UE li jinkludi dispożizzjonijiet biex tiġi miġġielda l-korruzzjoni, b'miżuri biex issir azzjoni kontra t-tixħim u l-ħasil tal-flus.

Il-Ftehim Globali, li huwa usa', u li l-ftehim kummerċjali huwa parti integrali minnu, ikopri wkoll il-ħarsien tad-drittijiet tal-bniedem, kif ukoll kapitli dwar il-kooperazzjoni politika u dwar l-iżvilupp.

3) Il-ftehim huwa pass kbir 'il quddiem biex jagħti lill-kumpaniji aċċess reċiproku għall-kuntratti tal-gvern kemm fis-swieq tal-akkwist pubbliku tal-UE kif ukoll tal-Messiku.

Il-kumpaniji mill-UE u l-Messiku se jiġu ttrattati ndaqs, irrispettivament minn jekk jippreżentawx offerta fil-Messiku jew fl-UE.

Il-Messiku impenja ruħu wkoll li jidħol f'negozjati mal-Istati Messikani biex jippermettu lill-kumpaniji mill-UE jagħmlu offerti għal kuntratti fil-livell ta' Stat sa meta jiġi ffirmat il-ftehim.

4) Dan il-ftuħ imur id f'id mal-istabbiliment ta' kundizzjonijiet ekwivalenti ta' kompetizzjoni: qbilna dwar livell għoli ta' protezzjoni tad-drittijiet tal-proprjetà intellettwali.Dan iħares ir-riċerka u żvilupp tal-UE, u jiggarantixxi ħlas ġust lill-artisti tal-UE, kif ukoll it-340 prodott tradizzjonali tal-UE li diġà ġew imsemmija.

5) Il-ftehim il-ġdid jiftaħ il-kummerċ fis-servizzi, bħas-servizzi finanzjarji, it-trasport, il-kummerċ elettroniku, u t-telekomunikazzjoni.

Il-ftehim se jgħin ukoll biex jiżviluppa ambjent li jiffavorixxi ekonomija bbażata fuq l-għarfien, b'kapitlu ġdid dwar il-kummerċ diġitali.

Dan se jneħħi ostakli bla bżonn għall-kummerċ onlajn, bħall-impożizzjoni ta' dazji doganali meta jitniżżel app, u se jistipula regoli ċari biex il-konsumaturi jiġu protetti online.

6) Dwar il-protezzjoni tal-investiment, il-ftehim itejjeb il-kundizzjonijiet tal-investiment u jinkludi s-sistema l-ġdida tal-UE ta' Qorti tal-Investiment, li tiżgura t-trasparenza u d-dritt tal-gvernijiet li jirregolaw fl-interess pubbliku, u se jiżgura wkoll li l-Messiku u l-UE jaħdmu biex iwaqqfu Qorti tal-Investiment Multilaterali.

Kollox ma' kollox, dan il-ftehim se jsaħħaħ it-tmexxija tal-Ewropa fit-tiswir tal-globalizzazzjoni billi jistipula regoli tal-kummerċ li jimxu mal-valuri fundamentali tal-UE u li jissalvagwardjaw l-interessi u s-sensittivitajiet tal-UE.

B'dan il-mod, il-ftehim jikkontribwixxi biex jiġu indirizzati wħud mill-isfidi identifikati fid-dokument ta' riflessjoni dwar l-Isfruttar tal-Globalizzazzjoni ppreżentat mill-Kummissjoni bħala parti mill-proċess tal-White Paper.

Il-Passi li Jmiss

Il-ftehim fil-prinċipju tal-lum jinkludi l-elementi l-iktar importanti tal-ftehim.

F'xi kapitli, għad fadal xi dettalji tekniċi x'jiġu ffinalizzati.

Abbażi tal-ftehim fil-prinċipju tal-lum, in-negozjaturi miż-żewġ naħat se jkomplu l-ħidma tagħhom biex isolvu l-kwistjonijiet tekniċi li għad fadal u jiffinalizzaw it-test legali sħiħ sa tmiem is-sena.

Il-Kummissjoni mbagħad se tgħaddi għall-verifika legali u għat-traduzzjoni tal-ftehim fil-lingwi uffiċjali kollha tal-UE, u sussegwentement tippreżentah għall-approvazzjoni tal-Parlament Ewropew u tal-Kunsill tal-Unjoni Ewropea.

Sfond

In-negozjati għall-ftehim il-ġdid mal-Messiku nbdew f'Mejju 2016 fuq il-bażi ta' direttivi ta' negozjati mill-Kunsill.

Dawn saru skont l-istandards ta' trasparenza għoljin li għandha l-Kummissjoni.

Barra mill-iskrutinju mill-qrib min-naħa tal-Parlament Ewropew u tal-Istati Membri, il-Kummissjoni żgurat l-aċċess għall-informazzjoni dwar il-progress fin-negozjati billi ppubblikat rapporti regolari miċ-ċikli ta' negozjati, kif ukoll proposti għal negozjati.

Il-pilastru tal-kummerċ huwa parti mill-Ftehim Globali, li huwa usa' u li jistabbilixxi l-qafas għar-relazzjoni tal-UE mal-Messiku u li jkopri kwistjonijiet ta' interess kondiviż usa' li jmorru lil hinn mill-kummerċ, fosthom kwistjonijiet politiċi, it-tibdil fil-klima, u d-drittijiet tal-bniedem.

Fl-1997, il-Messiku kien l-ewwel pajjiż tal-Amerika Latina li ffirma Ftehim Globali mal-UE.

Dan daħal fis-seħħ fl-2000 u se jiġi sostitwit bil-ftehim il-ġdid ladarba dan jiġi ratifikat.

Għal iktar informazzjoni

Qbil fil-Prinċipju

MEMO

Dikjarazzjoni konġunta

Paġna apposta (focus) b'ritratti u filmati

Paġna web dedikata

Skedi informattivi

L-istejjer tal-esportaturi

Ir-relazzjonijiet kummerċjali bejn l-UE u l-Messiku


Karatteristiċi ewlenin tal-ftehim kummerċjali bejn l-UE u l-Messiku

Fil-21 ta' April 2018, l-Unjoni Ewropea u l-Messiku qablu dwar ftehim kummerċjali ġdid.

Dan se jkun parti minn Ftehim Globali bejn l-UE u l-Messiku, aktar wiesa' u mmodernizzat, u se japprofondixxi u jwessa' l-ambitu tal-ftehim kummerċjali eżistenti, iffirmat fl-1997.

Il-Kummissjoni Ewropea nnegozjat il-ftehim abbażi ta' mandat approvat b'mod unanimu mill-gvernijiet tal-UE.

Matul in-negozjati, il-Kummissjoni poġġiet it-trasparenza fl-ewwel post. Abbażi tal-ftehim li hemm bħalissa fil-prinċipju, in-negozjaturi taż-żewġ naħat se jkomplu l-ħidma tagħhom biex jindirizzaw il-kwistjonijiet tekniċi li jifdal u biex ifasslu t-test finali tal-ftehim, Il-Kummissjoni mbagħad se tivverfika t-test tal-ftehim minn perspettiva legali, tittraduċih fil-lingwi uffiċjali kollha tal-UE u tippreżenta l-ftehim għall-approvazzjoni lill-Parlament Ewropew u lill-Kunsill.

L-UE hija t-tielet l-akbar sieħeb kummerċjali għall-Messiku, u l-Messiku, b'128 miljun ruħ, huwa t-tieni l-akbar sieħeb kummerċjali għall-UE fl-Amerika Latina, wara l-Brażil.

Il-kummerċ totali bejn l-UE u l-Messiku jwassal sa EUR 62 biljun fi prodotti (2017) u EUR 15-il biljun f'servizzi (2016).

L-esportazzjoni mill-UE ta' prodotti lejn il-Messiku għandha valur ta' EUR 38 biljun (2017), b'kemm jiswew EUR 10 biljun ta' esportazzjoni ta' servizzi (2016).

400 000 impjieg fl-UE huma marbuta b'xi mod jew ieħor mal-esportazzjoni tal-UE lejn il-Messiku.

Bil-ftehim, il-kummerċ u l-investiment mal-Messiku se jsiru aktar faċli, u għalhekk hu mistenni li din iċ-ċifra togħla.

Kull EUR 1 biljun ta' esportazzjonijiet tal-UE jsostnu madwar 14 000 impjieg fl-Ewropa, u għalhekk iktar ma l-Ewropa tesporta, aktar tista' tissalvagwardja u toħloq impjiegi.

Darba li jkun fis-seħħ, il-ftehim se:

Dan se jinkiseb billi:

Jitneħħew id-dazji doganali li fadal

Il-ftehim tal-1997 bejn l-UE u l-Messiku ma kienx fih bosta mid-dispożizzjonijiet dwar il-kummerċ fil-prodotti li minn dak iż-żmien saru standard fil-ftehimiet kummerċjali.

Lanqas ma kien kopra għadd ta' kategoriji ta' prodotti, speċjalment fejn jidħlu l-agrikoltura u s-sajd.

Il-ftehim il-ġdid jagħlaq dawn il-lakuni.

Il-ftehim il-ġdid se jkun ifisser li jkun jista' jsir il-kummerċ ta' 99% tal-prodotti bejn l-UE u l-Messiku mingħajr dazji.

Fil-każ ta' 98% tal-prodotti mhux se jkun hemm dazji mill-mument li l-ftehim jidħol fis-seħħ.

Fil-każ ta' dak li jifdal, id-dazji doganali jitneħħew ftit ftit fuq perjodu ta' żmien, jew għal xi ammont limitat, iddefinit bħala kwota.

Dan jinkludi l-esportazzjoni ta' prodotti tal-ħalib u tal-laħam kemm mill-UE kif ukoll mill-Messiku.

Bil-ftehim kummerċjali se jkun ħafna eħfef li l-esportaturi tal-UE jbigħu l-prodotti tagħhom fil-Messiku u jiffrankaw sa EUR 100 miljun fis-sena f'dazji doganali.

Il-Messiku se jneħħi t-tariffi għolja tiegħu li jimponi fuq prodotti tal-ikel ta' importanza, bħal ma huma l-għaġin (li fuqu hemm bħalissa tariffa sa 20%), iċ-ċikkulata u l-ħelu (b'tariffi li jaqbżu l-20%), il-ġobon tal-moffa (sa 20%), it-tuffieħ u l-ħawħ tal-bott (sa 20%), pratikament il-prodotti kollha tal-majjal (sa 45%) kif ukoll prodotti mit-tjur ekonomikament relevanti (sa 100%).

Fil-każ ta' prodotti oħra, il-ftehim se jġib aċċess sinifikanti ġdid fis-suq fi ħdan ammonti annwali, pereżempju fil-każ tat-trab tal-ħalib (li fuqu sa issa kien hemm taxxa li kienet titla' sa 50%) se jkun hemm kwota annwali ta' 50 000 tunnellata, fil-każ ta' ġobon frisk u pproċessat (bħalissa hemm taxxa sa 45%) kwota ta' 5 000 tunnellata u fil-każ ta' ġobon ieħor (it-tariffa bħalissa titla' sa 45%) se jkun hemm kwota ta' 20 000 tunnellata.

Se jkun ukoll aktar faċli għal kummerċ tal-inbid u l-ispirti, li l-esportazzjonijiet tagħhom huma importanti kemm għall-UE kif ukoll għall-Messiku.

Tiġi ggarantita s-sostenibbiltà u tiġi miġġielda l-korruzzjoni

Il-ftehim jenfasizza b'azzjoni reali l-aġenda politika kummerċjali tal-UE bbażata fuq il-valuri.

L-UE u l-Messiku jistabbilixxu aspirazzjonijiet u miri komuni għal kummerċ miftuħ u ġust ibbażat fuq taħlita ta' valuri ta' żvilupp sostenibbli u l-mutur ekonomiku tal-kummerċ.

Il-ftehim fih impenji vinkolanti dwar:

B'referenza għall-Ftehim ta' Pariġi dwar it-tibdil fil-klima, il-ftehim isostni:

L-UE u l-Messiku jaqblu wkoll li jippromwovu prattiki ta' responsabbiltà soċjali korporattiva f'konformità ma' standards miftiehma internazzjonalment.

Il-ftehim jinkludi wkoll miżuri għall-prevenzjoni u l-ġlieda kontra l-korruzzjoni, pereżempju:

Kwalunkwe nuqqas ta' qbil dwar dawn il-kwistjonijiet għandhom jiġu solvuti permezz ta' konsultazzjonijiet mal-gvern jew minn Panel ta' Esperti u l-pubblikazzjoni ta' rapport.

Il-Ftehim jinkludi impenji dwar il-ġestjoni sostenibbli tal-foresti u s-sajd.

Jinżammu standards għolja ta' saħħa u ta' iġjene għall-prodotti tal-ikel

Il-Ftehim jippermetti li jitħaffef il-kummerċ u fl-istess waqt jinżamm sikur.

Kemm l-UE kif ukoll il-Messiku jżommu d-dritt tagħhom li jistabbilixxu l-livell ta' protezzjoni li huma jqisu xieraq.

Il-ftehim fih ukoll referenza espliċita għall-prinċipju prekawzjonarju li jirregola l-approċċ tal-partijiet lejn it-teħid tad-deċiżjonijiet.

Dan ifisser li, kif diġà huwa mnaqqax fit-trattati tal-UE, l-UE tista' tkompli żżomm milli jidħlu fis-suq tagħha ċerti prodotti sakemm ma jkunx hemm ċertezza xjentifika totali li ma jkunux ta' periklu.

Il-Ftehim jipprovdi għal:

Il-Messiku se ukoll jittratta lill-UE bħala entità waħda u mhux se jimponi proċeduri separati fuq kull Stat Membru.

Jitnaqqsu l-formalitajiet għall-kummerċ fi prodotti industrijali

It-tariffi doganali għal prodotti industrijali diġà tneħħew.

L-esportaturi ta' dawn il-prodotti madankollu se jibbenefikaw mill-ftehim bis-saħħa ta' titjib marbut ma' rekwiżiti tekniċi u formalitajiet anqas.

Il-Ftehim għandu l-għan li jżid l-użu tal-istandards internazzjonali filwaqt li jiġu salvagwardjati l-livelli ta' protezzjoni li kull parti jidhrilha xierqa.

Dan ifisser li l-esportaturi tal-UE ma jkunux obbligati li jistabbilixxu linji ta' produzzjoni separati għal oġġetti li huma jesportaw lejn il-Messiku.

Skont dan il-ftehim il-Messiku se jirrikonoxxi wkoll iċ-ċertifikazzjoni tal-prodotti li tinħareġ fl-UE.

Dan se jagħmilha aktar faċli għall-kumpaniji tal-UE li jġibu prova ta' konformità mal-istandards u r-regolamenti Messikani.

U naturalment l-esportazzjonijiet mill-Messiku se jkollhom ikunu konformi mal-istandards u regolamenti stretti tal-UE, bħal ma jagħmlu llum.

Barra minn dan, bis-saħħa tal-ftehim:

II-ftehim fih ukoll dispożizzjonijiet dwar it-tariffi u l-formalitajiet, u l-liċenzji tal-importazzjoni u tal-esportazzjoni.

Bis-saħħa tiegħu pereżempju se jkun aktar faċli li jintbagħtu oġġetti għat-tiswija bejn il-Messiku u l-UE u lura.

Il-proċeduri doganali jsiru eħfef

It-taqsima dwar il-faċilitazzjoni tal-kummerċ għandha l-għan li ssaħħaħ il-kummerċ bejn l-UE u l-Messiku billi tistabbilixxi regoli ġodda għal proċeduri doganali aħjar:

Il-kuntratti pubbliċi tal-Messiku jinfetħu lil kumpaniji tal-UE

Skont il-ftehim il-ġdid, il-Messiku se jiftaħ is-suq tal-akkwist pubbliku tiegħu għall-kumpaniji tal-UE aktar milli qatt fetħu għal sħab kummerċjali oħra tiegħu.

Il-kumpaniji tal-UE se jkunu jistgħu jitfgħu offerti biex jipprovdu prodotti u servizzi lil entitajiet pubbliċi tal-Messiku li qatt qabel ma kienu jippermettu li ditti mhux Messikani jagħmlu offerti għall-kuntratti.

Il-Messiku impenja ruħu wkoll li jidħol f'negozjati mal-Istati Messikani biex jippermettu lill-kumpaniji mill-UE jagħmlu offerti għal kuntratti fil-livell ta' Stat bil-lest għal meta jiġi ffirmat il-ftehim.

Din se tkun l-ewwel darba li l-Messiku jkun fetaħ l-akkwist pubbliku tiegħu għal kumpaniji mhux Messikani fil-livell ta' Stat.

Fl-2015 l-akkwist pubbliku fil-Messiku rrappreżenta 5 % tal-produzzjoni tal-pajjiż u 21 % tal-infiq totali tal-gvern.

Is-suq tal-akkwist tal-gvern federali għandu valur ta' madwar EUR 30 biljun kull sena.

Jiġi inkoraġġut l-investiment u tiġi żgurata soluzzjoni trasparenti tat-tilwim, li dwarha jkun jista' jingħata sodisfazzjoni sħiħ, permezz ta' Sistema ta' Qorti tal-Investiment

Il-ftehim jiftaħ il-bibien għall-Investiment Dirett Barrani u jipproteġi l-investimenti bejn l-UE u l-Messiku kemm fis-settur tas-servizzi kif ukoll f'setturi mhux tas-servizzi.

Id-dispożizzjonijiet ta' protezzjoni tal-investimenti jipprovdu garanziji bażiċi bħal:

Il-ftehim jimplimenta bis-sħiħ l-approċċ il-ġdid tal-UE lejn il-protezzjoni tal-investiment u s-soluzzjoni tat-tilwim dwar l-investiment billi jissostitwixxi s-sistema ISDS (Investor-to-State Dispute Settlement) b'Sistema ta' Qorti tal-Investiment, ġdida, li tiggarantixxi t-trasparenza u d-dritt tal-gvernijiet li jirregolaw fl-interess pubbiku.

Dan isegwi l-istess approċċ li adottat l-UE fil-ftehimiet reċenti tagħha mal-Kanada (CETA), Singapore u l-Vjetnam.

L-inklużjoni tal-approċċ il-ġdid tal-UE f'dan il-qasam fi ftehim kummerċjali ieħor tal-UE se jkompli jappoġġja l-għan tal-UE li titwaqqaf Qorti Multilaterali tal-Investiment biex tittratta tilwim bħal dawn.

Jiġu offruti opportunitajiet ġodda fis-settur tas-servizzi

L-UE tesporta madwar EUR 10 biljun ta' servizzi lejn il-Messiku kull sena.

Il-ftehim se jagħmilha aktar faċli għall-kumpaniji tal-UE biex jipprovdu servizzi fis-suq Messikan, li qiegħed jikber b'ħeffa, filwaqt li jafferma mill-ġdid id-dritt tal-UE u tal-Messiku li jirregolaw.

Skont il-ftehim kemm l-awtoritajiet tal-Istati Membri tal-UE kif ukoll tal-Messiku jistgħu:

Jiġu stabbiliti regoli għall-kummerċ diġitali

Il-ftehim jistabbilixxi regoli orizzontali dwar kwalunkwe negozju magħmul permezz ta' mezzi elettroniċi.

Bħala tali, ir-regoli jmorru lil hinn mill-kummerċ fis-servizzi biss.

Id-dispożizzjonijiet għandhom l-għan li:

Ikun hemm protezzjoni aħjar għall-innovazzjonijiet u x-xogħlijiet kreattivi

Il-ftehim jinkludi kapitolu komprensiv dwar id-Drittijiet ta' Proprjetà Intellettwali ewlenin kollha.

Huwa jiżgura li jkun hemm standards għolja ta' protezzjoni għall-proprjetà intellettwali u l-infurzar tagħhom lil hinn minn dawk stabbiliti fil-Ftehim dwar l-Aspetti tad-Drittijiet tal-Proprjetà Intellettwali Relatati mal-Kummerċ (TRIPS), tad-WHO.

Il-Ftehim hu ta' ġid għall-industrija tal-Ewropa li hija intensiva fl-IPR u għas-sidien tad-drittijiet tal-proprjetà intellettwali.

Id-dispożizzjonijiet tiegħu dwar id-drittijiet tal-awtur u d-drittijiet relatati jkopru d-drittijiet kollha protetti mil-liġi tal-UE, inkluż id-drittijiet ta' bejgħ mill-ġdid, u jirriflettu l-istandard għoli tal-UE rigward it-terminu ta' protezzjoni.

Fejn jidħlu d-disinji, il-ftehim:

Fil-każ ta' brevetti farmaċewtiċi u tal-protezzjoni tal-pjanti, il-ftehim jippermetti kumpens fil-każ ta' dewmien mhux raġjonevoli fil-proċess ta' awtorizzazzjoni għall-kummerċjalizzazzjoni.

Il-ftehim jinkludi wkoll l-aktar partijiet sinifikanti fil-kamp ta' applikazzjoni tal-liġi tal-UE dwar il-protezzjoni tas-sigrieti kummerċjali u r-regoli ta' proċedura rilevanti.

Il-prodotti tal-ikel tradizzjonali jitħarsu kontra l-imitazzjonijiet

L-UE hija produttur ewlieni ta' prodotti tal-ikel u xorb b'distinzjoni reġjonali.

Dawn il-prodotti jgawdu minn status speċjali magħrufa bħala “Indikazzjoni Ġeografika”.

Skont il-ftehim il-ġdid, il-Messiku qabel li jestendi l-protezzjoni għal 340 Indikazzjoni Ġeografika Ewropea oħra ta' inbejjed u ikel sabiex fil-Messiku jkunu jistgħu jinbigħu biss prodotti oriġinali mill-UE taħt l-istess isem korrispondenti.

Skont il-Ftehim attwali l-Messiku diġà jipproteġi 80 spirtu b'indikazzjoni ġeografika.

B'dan ikun illegali li fil-Messiku jinbiegħu imitazzjonijiet ta' prodotti bħal ma hu l-ġobon Comté minn Franza, jew dak Queijo São Jorge mill-Portugall, is-Szegedi szalámi mill-Ungerija, u l-għanbaqar Magiun de prune Topoloveni mir-Rumanija. .

Dan se jkun ukoll ta' għajnuna lill-esportaturi Ewropej u se jassigura lill-konsumaturi Messikani li jkunu qegħdin jixtru prodott Ewropew ġenwini.

Jiġi ggarantit kummerċ u kundizzjonijiet tan-negozju ġusti

Il-ftehim jistabbilixxi regoli dwar rimedji ta' kummerċ, jiġifieri proċeduri użati fil-ġlieda kontra prattiċi kummerċjali inġusti, bħal ma huma dawk kontra d-dumping, kontra s-sussidjar, kif ukoll salvagwardji globali u bilaterali.

L-UE u l-Messiku jikkonfermaw ukoll id-drittijiet u l-obbligi tagħhom skont il-ftehimiet tal-Organizzazzjoni Dinija tal-Kummerċ u jaqblu li jkunu aktar trasparenti u jagħmlu konsultazzjonijiet addizzjonali.

Il-ftehim jirrikonoxxi wkoll li ċerti tipi ta' sussidji jistgħu jfixklu l-kompetizzjoni u l-kummerċ.

Huwa jipprojbixxi s-sussidji u fih regoli biex jiġu limitati l-effetti negattivi potenzjali ta' sussidji oħra.

B'mod speċifiku:

Il-ftehim jistipula li l-kumpaniji li joperaw fil-Messiku jridu jirrispettaw l-istess prinċipji bażiċi ta' kompetizzjoni bħal fl-Ewropa:

Il-ftehim jiżgura lill-kumpaniji Messikani u tal-UE li:

Għar-rigward tal-impriżi proprjetà tal-Istat, l-UE u l-Messiku qablu dwar regoli li jiżguraw li kumpaniji privati jkunu jistgħu jikkompetu fuq l-istess livell ma' intrapriżi pubbliċi.

Fl-istess ħin, il-ftehim sejjer:

Tingħata attenzjoni lill-ħtiġijiet ta' negozji iżgħar

Il-ftehim jitlob lill-Messiku jiftaħ sit web li jkun fih l-informazzjoni li n-negozji żgħar u medji tal-UE jkunu jeħtieġu biex jidħlu fis-suq Messikan, u viċi versa.

Punti ta' Kuntatt fl-UE u l-Messiku se jaħdmu flimkien biex iqisu l-ħtiġijiet speċifiċi tan-negozji iżgħar u jidentifikaw modi kif dawn jistgħu jieħdu vantaġġ mill-opportunitajiet ġodda f'dawn iż-żewġ is-swieq.

Ir-regoli jkunu infurzabbli permezz ta' mekkaniżmu ta' soluzzjoni tat-tilwim bejn stat u stat

Il-ftehim jistipula proċeduri għas-soluzzjoni ta' kwalunkwe tilwima potenzjali bejn l-UE u l-Messiku dwar kif jinterpretaw jew japplikaw il-parti li tittratta il-kummerċ.

Il-mekkaniżmu jiġi attivat meta waħda mill-partijiet tqis li l-parti l-oħra naqset milli tikkonforma mal-obbligi skont il-ftehim.

Jekk jiġri dan, l-UE u l-Messiku se jistabbilixxu bord tal-aġġudikazzjoni.

Il-proċeduri tas-soluzzjoni tat-tilwim huma bbażati fuq proċess ġust u fuq il-prinċipji tat-trasparenza, li jippermetti lill-partijiet interessati jattendu seduti u li jagħmlu s-sottomissjonijiet tagħhom lill-bord.

Aktar tagħrif:

Ftehim fil-Prinċipju

Stqarrija għall-istampa

Dikjarazzjoni konġunta

Paġna b'materjal fotografiku u filmati

Sit web iddedikat

Skedi informattivi

Jirrakkuntaw l-esportaturi

Ir-relazzjoni kummerċjali bejn l-UE u l-Messiku


Insaħħu l-kompetittività fis-settur Ewropew tal-bejgħ bl-imnut

Ilum il-Kummissjoni qed tippubblika sett tal-aħjar prattiki biex tappoġġa l-isforzi tal-Istati Membri biex joħolqu settur tal-bejgħ bl-imnut aktar miftuħ, integrat u kompetittiv.

Is-settur tal-bejgħ bl-imnut huwa wieħed mill-akbar setturi tal-ekonomija tal-UE, bi kważi waħda minn kull għaxar persuni jaħdmu f'aktar minn 3.6 miljun kumpanija tal-bejgħ bl-imnut.

Is-settur qed jinbidel malajr bl-iżvilupp tal-kummerċ elettroniku u bil-bejgħ bl-imnut multikanali, u għandu l-potenzjal li jaħdem aħjar.

Din hija r-raġuni għaliex il-Kummissjoni qed tgħin lill-Istati Membri u lill-operaturi biex jegħlbu l-isfidi attwali billi jindirizzaw l-akkumulazzjoni ta' restrizzjonijiet fis-settur tal-bejgħ bl-imnut.

Jyrki Katainen, il-Viċi President għall-Impjiegi, it-Tkabbir, l-Investiment u l-Kompetittività, qal "Il-Kummissjoni identifikat prattiki konkreti u effettivi ħafna biex jorjentaw l-isforzi tal-Istati Membri biex iżidu l-innovazzjoni, il-produttività u l-kompetittività tas-settur tal-bejgħ bl-imnut tagħna.

Dan se jgħin lill-bejjiegħa bl-imnut Ewropej biex isaħħu l-preżenza dinjija tagħhom u jgħin lil ħafna SMEs tagħna li huma bejjiegħa bl-imnut – li ta' spiss ikunu negozji tal-familja – fl-isforzi tagħhom biex iħaddnu l-bidla teknoloġika.

Dan kollu se jgħin biex jinħolqu l-impjegi u tingħata spinta lit-tkabbir ekonomiku."

Elżbieta Bieńkowska, il-Kummissarju għas-Suq Intern, l-Industrija, l-Intraprenditorija u l-SMEs, qalet: "Il-ġejjieni tas-settur tal-bejgħ bl-imnut Ewropew – u tal-ekonomija tagħna inġenerali – jiddependi fuq il-kapaċità li jiġu żviluppati mudelli tan-negozju innovattivi u li jiġu mmassimizzati opportunitajiet ġodda bħalma hu l-kummerċ elettroniku.

Dan jirrikjedi ambjent tan-negozju favorevoli.

Għal din ir-raġuni qed nagħtu parir lill-Istati Membri dwar kif l-aħjar japplikaw ir-regoli tal-UE u jsegwu l-eżempju tar-riformi li diġà ġew ippruvati u ttestjati f'pajjiżi oħra tal-UE."

X'inhuma l-oqsma ewlenin fejn l-Istati Membri jistgħu jagħmlu aktar progress?

L-iffaċilitar tal-ftuħ ta' ħwienet tal-bejgħ bl-imnut ġodda: Huwa kruċjali li ħanut ġdid ikun jista' jinfetaħ malajr, b'mod li l-bejjiegħa bl-imnut ikunu jistgħu jiksbu aċċess għas-suq, u b'hekk jitrawmu l-produttività u l-innovazzjoni.

Billi jtejbu l-konformità mad-Direttiva dwar is-Servizzi, l-Istati Membri jistgħu jissemplifikaw il-ftuħ ta' ħwienet ġodda mingħajr ma jpoġġu f'riskju l-interessi tal-politika pubblika, bħalma huma l-ippjanar urban u rurali, il-ħarsien tal-ambjent u tal-konsumaturi.

L-awtoritajiet nazzjonali, reġjonali u lokali huma mħeġġa jnaqqsu l-piżijiet bla bżonn jew sproporzjonati, filwaqt li jagħmlu l-proċeduri għall-ftuħ ta' ħwienet ġodda tal-bejgħ bl-imnut aktar sempliċi, iqsar u aktar trasparenti.

It-tnaqqis tar-restrizzjonijiet għall-operat ta' kuljum tal-ħwienet: Dawn jistgħu joħolqu piż sinifikanti għan-negozji u jaffettwaw il-produttività tagħhom, u din hija r-raġuni għaliex il-Kummissjoni identifikat l-aħjar prattiki fejn għandhom x'jaqsmu l-promozzjonijiet tal-bejgħ u l-iskontijiet, il-kanali speċifiċi tal-bejgħ, il-ħinijiet tal-ftuħ tal-ħwienet, it-taxxi speċifiċi għall-bejgħ bl-imnut, ix-xiri ta' prodotti fi Stati Membri oħra u l-prattiki kuntrattwali tal-bejgħ bl-imnut modern.

L-għan huwa li jiġu żgurati kundizzjonijiet ekwi fis-settur tal-bejgħ bl-imnut kif ukoll ktajjen tal-provvista ġusti u effiċjenti, filwaqt li ma jkunx hemm restrizzjoni fuq il-libertà li jiġu segwiti objettivi ġustifikati ta' politika pubblika.

L-adozzjoni ta' approċċi ġodda biex tiġi promossa l-vitalità taċ-ċentri tal-bliet: Illum il-Kummissjoni ppubblikat ukoll gwida dwar kif jistgħu jitrawmu r-rivitalizzazzjoni u l-modernizzazzjoni tas-settur tan-negozji żgħar tal-bejgħ bl-imnut.

Il-gwida tagħti lill-awtoritajiet pubbliċi suġġerimenti prattiċi dwar kif jistgħu jgħinu lin-negozjanti ż-żgħar iħaddnu l-bidla teknoloġika u jilqgħu l-isfidi tal-ġejjieni.

Kull soluzzjoni hija mirfuda minn eżempji prattiċi mill-ħajja reali, miġbura mill-eżempji tal-aħjar prattiki mill-UE kollha, li jistgħu jiġu ttrasferiti fil-kuntesti lokali.

Il-gwida tidentifika stejjer ta' suċċess li minnhom l-Istati Membri jistgħu jieħdu ispirazzjoni, pereżempju dwar kif jibnu komunitajiet ta' bejjiegħa bl-imnut bil-għan li jiġbdu lill-konsumaturi lejn iċ-ċentri tal-bliet.

Barra minn dan, l-Indikatur tar-Restrizzjonijiet fuq il-Bejgħ bl-Imnut (Retail Restrictiveness Indicator - RRI) jipprovdi ħarsa ġenerali utli lejn l-istat attwali tal-bejgħ bl-imnut fl-Istati Membri.

Dan jgħin sabiex jiġu identifikatati l-aħjar prattiki kif ukoll oqsma possibbli fejn jistgħu jsiru riformi.

L-RRI huwa wkoll għodda dinamika ta' monitoraġġ li tkejjel l-isforzi tal-Istati Membri biex inaqqsu r-restrizzjonijiet fuq il-bejgħ bl-imnut u l-impatt ta' dawn ir-riformi fuq il-prestazzjoni tas-suq, inkluż il-produttività, il-prezzijiet u l-innovazzjoni, kif ukoll l-effetti sekondarji fuq setturi oħra.

Barra mill-gwida tal-lum għar-riformi tal-Istati Membri u għall-iffissar tal-prijoritajiet għall-politika tal-infurzar fis-settur tal-bejgħ bl-imnut, il-Kummissjoni se tkompli timmonitorja l-evoluzzjoni tal-oqfsa regolatorji rilevanti u tax-xejriet ekonomiċi.

Sfond

Il-bejgħ bl-imnut huwa t-tieni l-akbar settur tas-servizzi fl-UE, wara s-servizzi finanzjarji, jiġġenera 4.5 % tal-valur miżjud fl-ekonomija tal-UE u joħloq 8.6 % tal-impjiegi kollha fl-UE.

L-unitajiet domestiċi fl-UE jonfqu sa terz tal-baġits tagħhom fil-ħwienet tal-bejgħ bl-imnut.

Il-bejgħ bl-imnut huwa wkoll mutur ewlieni għall-innovazzjoni u l-produttività.

Permezz tal-interazzjonijiet tiegħu ma' setturi ekonomiċi oħra, settur tal-bejgħ bl-imnut aħjar jista' jwassal għal effetti sekondarji pożittivi għall-ekonomija kollha kemm hi.

Inqas restrizzjonijiet fuq il-bejgħ bl-imnut isarrfu fi produttività ogħla fil-manifattura.

Settur tal-bejgħ bl-imnut aktar effiċjenti jista' joffri lill-konsumaturi prezzijiet aktar baxxi u dan joħloq aktar domanda u jħajjar il-produzzjoni ta' aktar prodotti innovattivi.

Fl-Istrateġija tas-Suq Uniku tal-2015, il-Kummissjoni impenjat ruħha li tindirizza r-restrizzjonijiet eċċessivi fuq il-ftuħ ta' ħwienet ġodda u fuq l-operat ta' kuljum tal-ħwienet.

Il-Komunikazzjoni tal-lum dwar il-bejgħ bl-imnut hija l-aħħar strument tal-Istrateġija tas-Suq Uniku.

Din tikkomplementa inizjattivi oħra bħalma huma l-proposti għall-iffaċilitar għall-kumpaniji li jbigħu l-prodotti fl-UE kollha, l-Inizjattiva favur in-Negozji l-ġodda u n-Negozji li qed jespandu, il-miżuri biex tingħata spinta ġdida lis-settur tas-servizzi, il-miżuri għal akkwist pubbliku effiċjenti u professjonali u l-protezzjoni tal-għarfien espert u tal-pożizzjoni minn ta' quddiem fl-innovazzjoni tal-Ewropa, il-passi biex jissaħħu l-konformità u l-funzjonament prattiku tas-Suq Uniku tal-UE u l-kummerċ ta' prodotti sikuri fl-Ewropa kollha.

Din tmur ukoll id f'id mal-isforzi tal-Kummissjoni biex toħloq Suq Uniku Diġitali tal-UE, b'mod partikolari mal-inizjattivi dwar l-imblukkar ġeografiku, is-servizzi ta' konsenja tal-pakketti transfruntiera, il-modernizzazzjoni tal-VAT u r-regoli tal-kuntratti diġitali.

Għal aktar informazzjoni

Komunikazzjoni dwar settur Ewropew tal-bejgħ bl-imnut adattat għas-seklu 21

Dokument ta' Ħidma tal-Persunal

Gwida għall-Bejjiegħa bl-Imnut Żgħar

FAQs


Dikjarazzjoni Mill-Ewwel Viċi President Timmermans, il-Viċi President Dombrovskis, il-Kummissarju Jourovà fuq l-adozzjoni mill-Parlament Ewropew tal-5 Direttiva Kontra l-Ħasil tal-Flus

“Aħna nilqgħu l-adozzjoni mill-Parlament Ewropew tal-5 Direttiva Kontra l-Ħasil tal-Flus.

Dawn ir-regoli l-ġodda se jġibu aktar trasparenza biex titjieb il-ġlieda kontra l-ħasil tal-flus u l-finanzjament tat-terroriżmu fl-Unjoni Ewropea kollha.

Nixtiequ nirringrazzjaw iż-żewġ korelaturi, is-Sur Kariņš u s-Sa Sargentini, u x-shadow rapporteurs għall-appoġġ qawwi u l-għarfien espert ta' valur tagħhom, li taw kontribut enormi għal dan ir-riżultat.

Permezz tal-vot tiegħu, il-Parlament jikkonkludi serje ta' negozjati ambizzjużi li bdew sentejn ilu.

F'Lulju 2016, wara l-attakki terroristiċi terribbli li laqtu l-UE kif ukoll in-negozji finanzjarji kbar li ġew skoperti bil-“Panama Papers”, il-Kummissjoni ddeċidiet li tieħu kontromiżuri urġenti.

Id-Direttiva riveduta hija parti minn dak il-pjan ta' azzjoni.

Nistgħu nkunu kburin b'dawn il-miżuri l-ġodda, li se jtejbu b'mod sostanzjali r-regoli eżistenti.

Illum aħna qed nagħmlu pass importanti fil-ġlieda kontra l-kriminalità finanzjarja.

Iżda xogħlna għadu mhuwiex lest.

Il-ġlieda effettiva kontra l-kriminalità finanzjarja teħtieġ l-implimentazzjoni korretta ta' dawn ir-regoli fost l-awtoritajiet differenti.

Aħna se nimpenjaw ruħna biex ngħinu lill-Istati Membri kollha biex jimplimentawhom u biex jissorveljaw l-implimentazzjoni tagħhom.

Irridu li l-Istati Membri kollha tal-UE jżommu standards għoljin fil-ġlieda kontra l-ħasil tal-flus u l-finanzjament tat-terroriżmu madwar l-UE."

Sfond

Il-proposta ġiet ippreżentata mill-Kummissjoni f'Lulju 2016 fid-dawl tal-attakki terroristiċi u r-rivelazzjonijiet tal-iskandlu tal-Panama Papers, u hija parti mill-Pjan ta' Azzjoni tal-Kummissjoni ta' Frar 2016 għat-tisħiħ tal-ġlieda kontra l-finanzjament tat-terroriżmu.

Il-proposta tistabbilixxi sensiela ta' miżuri biex ikun miġġieled aħjar il-finanzjament tat-terroriżmu u biex tkun żgurata trasparenza miżjuda tat-tranżazzjonijiet finanzjarji.

Il-5 Direttiva kontra l-Ħasil tal-Flus se:

Għal iktar informazzjoni

Skeda informattiva dwar il-bidliet ewlenin tal-5 Direttiva Kontra l-Ħasil tal-Flus

Id-Direttiva dwar l-użu ta' informazzjoni finanzjarja u informazzjoni oħra dwar il-prevenzjoni, id-detezzjoni, l-investigazzjoni jew il-prosekuzzjoni ta' ċerti reati kriminali


L-integrazzjoni tal-migranti: il-Kummissjoni u l-OECD ippubblikaw lista ta' kontroll bħala appoġġ lill-awtoritajiet lokali, reġjonali u nazzjonali

Illum il-Kummissjoni Ewropea u l-OECD qed jippubblikaw rapport li jidentifika l-isfidi ewlenin għall-integrazzjoni tal-migranti u b'reazzjoni għal dan jistipula rakkomandazzjonijiet ta' politika konkreti.

Bil-ġbir tal-aħjar prattiki minn bliet kbar Ewropej inklużi Amsterdam, Ateni, Berlin, Pariġi u Ruma, ir-rapport jenfasizza 12-il punt ewlieni għal dawk li jfasslu l-politika nazzjonali, reġjonali u lokali u lill-prattikanti biex jitqiesu huma u jiżviluppaw u jimplimentaw programmi ta' integrazzjoni lokali.

Ir-rakkomandazzjonijiet jikkonċentraw fuq setturi ta' politika bħas-saħħa, ix-xogħol, id-djar u l-edukazzjoni, u jvarjaw minn tqabbil aħjar tal-ħiliet tal-migranti mal-bżonnijiet tas-swieq tax-xogħol lokali biex jinħolqu spazji komuni għall-komunitajiet biex jiltaqgħu u jsiru jafu lil xulxin aħjar.

Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Wara ż-żieda qawwija riċenti fl-għadd ta' wasliet ta' refuġjati fl-Ewropa fl-2015 u fl-2016 u l-isforzi b'suċċess għat-tnaqqis ta' wasliet irregolari, wasal iż-żmien li jkun hemm tibdil fl-attenzjoni kollettiva tagħna lejn integrazzjoni effettiva ta' dawk li rċevew protezzjoni fis-soċjetajiet tagħna.

Huwa fl-interess ta' kulħadd li dawk li għandhom id-dritt li jibqgħu jiġu appoġġjati biex jintegraw.

Dan se jkun ta' benefiċċju kemm għall-koeżjoni soċjali kif ukoll għall-kompetittività ekonomika.

Il-Kummissarju għall-Politika Reġjonali Corina Crețu kkummentat: “Il-migrazzjoni hija fil-biċċa l-kbira tagħha realtà lokali u urbana.

Dan huwa rapport ta' kontroll reali għal azzjoni pubblika; huwa maħsub biex jgħin lill-awtoritajiet lokali jwittu t-triq għal suċċess tfl-integrazzjoni tal-migranti, bl-appoġġ tal-fondi tal-politika ta' koeżjoni.

Nistenna li l-politika ta' koeżjoni jkollha rwol aktar importanti f'dan ir-rigward fil-futur.”

Id-Deputat Segretarju Ġenerali tal-OECD, Mari Kiviniemi qalet: “L-isforzi biex jiġu integrati l-migranti jeħtieġ li jibdew hekk kif jaslu u jitkomplew maż-żmien.

Il-mexxejja lokali jafu fejn jinsabu l-aħjar opportunitajiet għall-persuni l-ġodda, u jafu kif il-migranti jistgħu jikkontribwixxu, minn mili tan-nuqqasijiet fis-suq tax-xogħol sa ħolqien ta' kultura aktar diversifikata li jibbenefikaw minnha r-residenti kollha.

Il-gvernijiet nazzjonali jeħtieġ li jaħdmu ma' mexxejja lokali mill-ewwel ġurnata biex jiġi żgurat suċċess fl-integrazzjoni tal-migranti.”

Ir-rapport janalizza s-sitwazzjoni tal-migranti fil-pajjiżi tal-OECD; fejn stabbilew ruħhom, l-effettività tal-proċess tagħhom għall-integrazzjoni u l-isfidi li ħabbtu wiċċhom magħhom, biex ikollhom aċċess għal swieq tax-xogħol lokali, pereżempju.

Jipproponi wkoll soluzzjonijiet biex tiġi miġġielda l-frammentazzjoni f'politiki nazzjonali tal-integrazzjoni u għat-trawwim ta' iżjed koordinazzjoni fil-livelli kollha nazzjonali, reġjonali u lokali.

Ir-rapport jenfasizza l-ħtieġa għal sforzi ta' monitoraġġ aħjar u jikkonkludi li l-aħjar mod kif dan jista' jintlaħaq huwa billi jiġu involuti NGOs, sħab fin-negozju u l-migranti nfushom permezz ta' valutazzjonijiet parteċipatorji u stħarriġ.

Fl-aħħar nett, ir-rapport jiddeskrivi titjib għal aċċess aħjar ta' riżorsi finanzjarji, bħal fondi tal-UE, għall-iżvilupp ta' programmi ta' integrazzjoni.

L-isfond

Aktar minn ħames miljun persuna emigraw b'mod permanenti f'pajjiżi tal-Organizzazzjoni għall-Kooperazzjoni u l-Iżvilupp Ekonomiċi (OECD) fl-2016.

Għalkemm l-integrazzjoni tal-migranti tibqa' primarjament responsabbiltà nazzjonali, fid-deċennji li ġejjin, ser tkun waħda mill-isfidi ewlenin li ser ikollna nindirizzaw bħala Unjoni.

Il-bliet Ewropej ser jaqdu rwol kruċjali sabiex l-integrazzjoni tkun suċċess fuq il-post.

Skont stħarriġ tal-Ewrobarometru ppubblikat f'April 2018, 69 % tal-Ewropej jemmnu li l-miżuri ta' integrazzjoni huma investiment neċessarju fuq perjodu twil u proporzjon simili jqis l-integrazzjoni bħala proċess minn żewġ naħat kemm għall-migranti kif ukoll għas-soċjetajiet ospitanti.

Dan ir-rapport, li ġie kkummissjonat mill-Kummissjoni Ewropea, hu parti minn sforz usa' biex jiġu appoġġati l-inklużjoni soċjali u professjonali tal-migranti fis-soċjetajiet tal-UE.

Disat ibliet Ewropej kbar (Amsterdam, Ateni, Barċellona, Berlin, Glasgow, Gothenburg, Pariġi, Ruma u Vjenna) u l-belt iżgħar ta' Altena fil-Ġermanja ġew studjati mill-OECD biex jiġi vvalutat kemm fil-fatt ittrattataw dik l-isfida — x'sar, x'ħadem u x'seta' sar aħjar.

L-OECD stħarġġet 61 belt oħra, kif ukoll assoċjazzjonijiet ta' bliet bħal Eurocities, u stabbiliet bażi tad-dejta dwar il-karatteristiċi ta' migrazzjoni riċenti fil-pajjiżi tal-OECD, fil-livell subnazzjonali.

Il-Komunikazzjoni tal-2015 dwar Aġenda Ewropea dwar il-Migrazzjoni tal-Kummissjoni Ewropea enfasizzat li l-politika ta' migrazzjoni se tirnexxi biss jekk tkun sostnuta minn politika effettiva ta' integrazzjoni.

Fil-Pjan ta' Azzjoni dwar l-Integrazzjoni tal-2016 l-UE stabbiliet miżuri biex jingħataw inċentivi u appoġġ lill-Istati Membri fl-isforzi tagħhom biex jippromwovu l-integrazzjoni ta' ċittadini ta' pajjiż terz.

Dan jinkludi finanzjament u strumenti ddedikati li jindirizzaw il-koeżjoni soċjali u ekonomika fl-Istati Membri.

Dan l-aħħar il-Kummissjoni ppreżentat sett ta' għodod biex tgħin lill-pajjiżi tal-UE jidentifikaw ir-riżorsi disponibbli tal-UE u jfasslu strateġiji u proġetti għall-integrazzjoni ta' migranti.

Aktar informazzjoni:

Naħdmu flimkien għal integrazzjoni lokali ta' migranti u refuġjati — ir-rapport tal-OECD

Skeda informattiva dwar ir-rapport

@Avramopoulos @EUHomeAffairs

@OECD


Kummerċ: Il-Kummissjoni Ewropea tipproponi l-iffirmar u l-konklużjoni tal-ftehimiet bejn il-Ġappun u Singapore

Il-Kummissjoni llum ippreżentat l-eżitu tan-negozjati għall-Ftehim ta' Sħubija Ekonomika mal-Ġappun u l-ftehimiet ta' kummerċ u investiment ma' Singapore lill-Kunsill.

Dan hu l-ewwel pass lejn l-iffirmar u l-konklużjoni ta' dawn il-ftehimiet.

Il-konklużjoni malajr u l-implimentazzjoni rapida tal-iktar ftehim kummerċjali importanti li qatt innegozjat l-UE kienu impenn personali li ħadu l-President tal-Kummissjoni Ewropea Jean-Claude Juncker u l-Prim Ministru tal-Ġappun Shinzo Abe.

Waqt Summit bilaterali u fil-marġini ta' Summit tal-G7, iż-żewġ mexxejja pprovdew tmexxija politika fl-ogħla livell sabiex in-negozjati jkunu aċċellerati u ffinalizzati fl-2017.

Il-President tal-Kummissjoni Ewropea, Jean-Claude Juncker qal: "Il-pass li qed nieħdu llum iwitti t-triq għall-kumpaniji u ċ-ċittadini tagħna biex mis-sena d-dieħla jibdew igawdu diġà l-potenzjal sħiħ tal-Ftehim ta' Sħubija Ekonomika mal-Ġappun.

L-Ewropa temmen f'kummerċ ħieles u ġust, ibbażat fuq regoli globali.

L-ekonomija tagħna tiddependi fuqu, il-kumpaniji tagħna jirnexxu bis-saħħa tiegħu u l-konsumaturi tagħna jistennew li jkun hemm.

Flimkien ma' sħabna minn madwar id-dinja li jaħsbuha bħalna, dan jgħinna noħolqu l-impjiegi u niffissaw standards kemm f'artna u kemm barra minnha.

Illum nagħmlu pass 'il quddiem lejn il-konklużjoni ta' ftehimiet ma' tnejn mill-eqreb sħab Asjatiċi tagħna, il-Ġappun u Singapore.

L-impatt ta' dawn il-ftehimiet se jmur sew lil hinn mix-xtut rispettivi tagħna - dan jibgħat messaġġ ċar u anambigwu li aħna magħqudin flimkien kontra l-protezzjoniżmu u favur il-multilateraliżmu.

Dan att ma kien iktar importanti mil-lum."

Il-Viċi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: "L-UE hija favur ordni kummerċjali miftuħ, ġust u bbażat fuq ir-regoli.

Il-Ġappun u Singapore huma sħab ekonomiċi kruċjali li jaħsbuha bħalna.

L-iffirmar ta' ftehimiet kummerċjali approfonditi u komprensivi magħhom se jkun ta' benefiċċju għall-esportaturi, il-ħaddiema u l-konsumaturi tagħna — billi pereżempju jiġu eliminati dazji li jiswew €1 biljun fis-sena fuq l-esportazzjonijiet tal-UE lejn il-Ġappun kull sena.

Dan hu pass konkret ukoll lejn ordni kummerċjali globali aħjar, ibbażat fuq valuri u regoli kondiviżi.

Issa nittamaw li jkollna konklużjoni rapida u bla intoppi għal dawn il-ftehimiet li se jippermettu li l-kumpaniji, il-ħaddiema, il-bdiewa u l-konsumaturi tal-UE jgawdu l-benefiċċji ta' dawn il-ftehimiet malajr kemm jista' jkun."

Il-Kummissarju għall-Kummerċ, Cecilia Malmström, qalet: "Flimkien mal-Ġappun u Singapore qed nagħmlu dikjarazzjoni qawwija favur il-kummerċ miftuħ u ġust ibbażat fuq ir-regoli.

Dawn il-ftehimiet, li l-partijiet kollha jgawdu minnhom, se joħolqu wkoll opportunitajiet kbar għan-negozji u ċ-ċittadini Ewropej.

Is-sħubija ekonomika mal-Ġappun se tkopri żona b'600 miljun konsumatur u terz tal-PDG globali.

Il-potenzjal ekonomiku tagħha huwa kjarament bla preċedenti.

Għall-Ewropa, Singapore huwa diġà bieb għax-Xlokk tal-Asja, u bil-ftehimiet il-ġodda tagħna għandna l-għan li nagħtu spinta qawwija lill-kummerċ tagħna mar-reġjun.

Kemm il-Ġappun u kemm Singapore huma sħab importanti għalina biex niddefendu l-multilateraliżmu u biex niżguraw li jkun hemm organizzazzjonijiet internazzjonali b'saħħithom."

Il-ftehim mal-Ġappun huwa l-ikbar sħubija kummerċjali bilaterali li qatt ġiet innegozjata mill-Unjoni Ewropea.

Il-Ftehim ta' Sħubija Ekonomika se jiftaħ opportunitajiet tas-suq kbar għaż-żewġ naħat, se jsaħħaħ il-kooperazzjoni bejn l-Ewropa u l-Ġappun f'firxa ta' oqsma, se jafferma mill-ġdid l-impenn komuni tagħhom favur l-iżvilupp sostenibbli, u se jinkludi għall-ewwel darba impenn speċifiku dwar il-ftehim ta' Pariġi dwar il-klima.

Dan se jneħħi l-maġġoranza vasta ta' dazji doganali li jiswew €1 biljun fis-sena lill-kumpaniji li jesportaw lejn il-Ġappun.

Il-ftehim se jelimina għadd ta' ostakli regolatorji li ilhom jeżistu, bħal ittestjar doppju u burokrazija doppja.

Huwa se jiftaħ is-suq Ġappuniż ta' 127 miljun konsumatur għall-esportazzjonijiet agrikoli ewlenin tal-UE, iħares 'il fuq minn 200 prodott tal-ikel u tax-xorb reġjonali tradizzjonali Ewropew fil-Ġappun (l-hekk imsejħa Indikazzjonijiet Ġeografiċi) u jżid l-opportunitajiet ta' esportazzjoni għall-UE f'firxa ta' setturi oħrajn, inkluża l-kapaċità li kumpaniji Ewropej jagħmlu offerti għal kuntratti pubbliċi f'ħafna bliet Ġappuniżi.

L-UE u l-Ġappun jinsabu wkoll fl-aħħar stadji tan-negozjati ta' Ftehim ta' Sħubija Strateġika.

Malli jidħol fis-seħħ, dan se jtejjeb ir-relazzjonijiet politiċi bejn iż-żewġ naħat billi jsaħħaħ id-djalogu politiku, jafferma l-valuri kondiviżi u l-prinċipji komuni, u jippermetti kooperazzjoni aktar mill-qrib biex jiġu ttrattati l-isfidi komuni, bilateralment jew f'fora multilaterali.

Il-ftehimiet kummerċjali u ta' investiment ma' Singapore huma l-ewwel ftehimiet bilaterali kompluti mill-UE ma' membru tal-Assoċjazzjoni tan-Nazzjonijiet tax-Xlokk tal-Asja (ASEAN).

Fl-ASEAN, Singapore huwa bil-qabda l-ikbar sieħeb tal-UE b'total ta' kummerċ bilaterali fi prodotti ta' €53.3 biljun (2017) u f'servizzi ta' €44.4 biljun (2016).

Aktar minn 10 000 kumpanija tal-UE huma stabbiliti f'Singapore u jużawh bħala ċentru li minnu jservu r-reġjun kollu tal-Paċifiku.

B'dawn il-ftehimiet, l-UE għamlet pass importanti lejn l-iffissar ta' standards għoljin u regoli għar-reġjun importanti u li qed jikber malajr tax-Xlokk tal-Asja.

Il-ftehimiet jirrappreżentaw ukoll l-ewwel element kostitwenti ta' ftehim kummerċjali u ta' investiment bejn reġjun u ieħor futur bejn l-UE u l-ASEAN.

Singapore huwa diġa l-post numru wieħed għall-investiment Ewropew fl-Asja, bl-investiment bejn it-tnejn jikber malajr fis-snin reċenti.

It-titoli ta' investiment bilaterali laħqu €256 biljun fl-2016.

Minbarra li joffru opportunitajiet ekonomiċi enormi, il-ftehimiet kummerċjali jinkludu wkoll kapitli komprensivi dwar il-kummerċ u l-iżvilupp sostenibbli; l-iffissar tal-ogħla standards tax-xogħol, tas-sigurtà, tal-ħarsien ambjentali u tal-konsumatur; kif ukoll it-tisħiħ tal-azzjonijiet konġunti dwar l-iżvilupp sostenibbli u t-tibdil fil-klima u s-salvagwardjar bis-sħiħ tas-servizzi pubbliċi.

Il-passi li jmiss

Ladarba l-Kunsill japprovahom, il-ftehimiet jintbagħtu lill-Parlament Ewropew, bil-mira li ftehimiet kummerċjali mal-Ġappun u Singapore jidħlu fis-seħħ qabel tmiem il-mandat attwali tal-Kummissjoni Ewropea fl-2019; il-ftehim ta' protezzjoni tal-investiment ma' Singapore jsegwi l-proċedura ta' ratifika tiegħu fil-livell tal-Istati Membri wkoll.

Fl-istess ħin, qed ikomplu n-negozjati mal-Ġappun dwar l-istandards tal-protezzjoni tal-investiment u dwar is-soluzzjoni tat-tilwim tal-protezzjoni tal-investiment.

L-impenn sod fuq iż-żewġ naħat huwa li jmorru għal ftehim fin-negozjati dwar il-protezzjoni tal-investiment mill-aktar fis possibbli, fid-dawl tal-impenn kondiviż favur ambjent tal-investiment stabbli u sikur fl-Ewropa u fil-Ġappun.

Għal Aktar Informazzjoni

Il-paġna web tal-ftehim bejn l-UE u l-Ġappun

MEMO: Elementi ewlenin tal-Ftehim ta' Sħubija Ekonomika bejn l-UE u l-Ġappun

Il-paġna web tal-ftehimiet bejn l-UE u Singapore

MEMO: L-elementi ewlenin tal-ftehimiet kummerċjali u ta' investiment bejn l-UE u Singapore


Stqarrija tal-Kummissarju Oettinger dwar ir-Riżoluzzjoni tal-Parlament Ewropew dwar il-Politika tal-Integrità tal-Kummissjoni Ewropea

Il-Parlament ivvota fuq Riżoluzzjoni dwar il-ħatra tas-Segretarju Ġenerali tal-Kummissjoni.

Mindu saret il-ħatra, il-Parlament Ewropew għamel bosta dikjarazzjonijiet u saru ħafna mistoqsijiet.

Il-Kummissjoni kkooperat b'mod sħiħ u wieġbet kull mistoqsija li għamlilha l-Kumitat dwar il-Kontroll tal-Baġit estensivament u komprensivament, kemm fis-seduta ta' smigħ kif ukoll bil-miktub.

Illum, wasalna għall-mument li fih irridu nħarsu lejn dan kollu b'mod spassjonat, oġġettiv, u b'moħħ ċar.

Fil-ħatra tas-Segretarju Ġenerali l-ġdid tagħha, il-Kummissjoni mxiet mar-regoli kollha, fl-ispirtu u sal-inqas punt u virgola, kif stipulati fir-Regolamenti tal-Persunal li japplikaw għall-istituzzjonijiet kollha.

Il-Kummissjoni ma ddevjatx mill-qafas legali u r-Regoli ta' Proċedura interni tagħha, u lanqas ma marret kontra l-prassi eżistenti li ġiet segwita tul bosta snin.

It-tliet Segretarji Ġenerali preċedenti nħatru bi preċiżament l-istess proċedura.

Bl-istess mod, l-idoneità u l-kredenzjali tal-uffiċjal li nħatar fil-kariga ta' Segretarju Ġenerali ma jistgħux jitqiegħdu f'dubju.

Abbażi tal-proposta mill-President, il-Kulleġġ tal-Kummissarji ħa din id-deċiżjoni b'mod unanimu fil-21 ta' Frar.

Il-Kummissjoni tilqa' l-fatt li r-Riżoluzzjoni tagħraf li — skont it-Trattati — l-Istituzzjonijiet tal-UE kollha huma awtonomi f'dak li għandu x'jaqsam mal-organizzazzjoni u mal-politika tal-persunal tagħhom.

Barra minn hekk, ir-Riżoluzzjoni ġustament tiddikjara li d-deċiżjoni tal-Kummissjoni li taħtar is-Segretarju Ġenerali l-ġdid tagħha ma tistax tiġi rrevokata u m'aħniex se nirrevokawha, għax nirrispettaw ir-Regolamenti tal-Persunal.

Il-Kummissjoni hija miftuħa għad-diskussjoni kostruttiva.

Huwa għalhekk li aħna lesti li nirrievalwaw, flimkien mal-Parlament u l-Istituzzjonijiet l-oħrajn, kif l-applikazzjoni tar-regoli u l-proċeduri attwali tista' tittejjeb fil-ġejjieni.

Għal dak il-għan, nedejt proposta biex tiġi organizzata diskussjoni interistituzzjonali madwar mejda malajr kemm jista' jkun.

Dawn it-taħditiet għandhom jippermettulna niggarantixxu l-eċċellenza u l-indipendenza taċ-ċivil tal-UE, li jaħdem għall-benefiċċju u għall-interess komuni taċ-ċittadini tagħna.

Il-ħatriet tal-maniġment superjuri taħt l-ebda ċirkostanza ma għandhom isiru s-suġġett ta' negozjati bejn l-Istati Membri u l-partiti politiċi.

L-Istituzzjonijiet tal-UE kollha għandhom responsabbiltà komuni biex jiżguraw dan.